Izvođenje građevinskih radova - Biro Piramida\nZahvaljujući dugogodišnjem iskustvu u građevinskim poslovima, timu iskusnih i stručnih profesionalaca, kao i velikom broju pouzdanih kooperanata, preuzimamo odgovornost za sve faze procesa izgradnje svih vrsta objekata u građevinarstvu, od početka izgradnje do finalnog završetka projekta. Izlazimo u susret svakom zahtevu investitora u vrlo kratkom roku i preuzmemo realizaciju najsloženijih investicija, vršeći koordinaciju svih učesnika na projektu, planiranje, praćenje i nabavku materijala, kontrolu kvaliteta izvedenih radova, poštujući zadate vremenske rokove i finansijski okvir investitora.\nOsposobljeni smo za izgradnju različitih objekata visokogradnje, kao i za izvođenje radova niskogradnje. Posedujemo svu neophodnu mehanizaciju, alat i dozvole za kvalitetno izvođenje svih vrsta građevinskih radova, koje izvodimo samostalno, ali i u kooperaciji sa velikim brojem kooperanata iz oblasti građevine, radi pronalaženja optimalnog rešenja, na zadovoljstvo naših klijenata. Sa investitorima sarađujemo na svim nivoima, od idejnih rešenja, izrade građevinskih projekata, do gradnje svih vrsta objekata i obavljanja završnih radova.\nIzvođenje građevinskih radova obuhvata usluge koje možemo ponuditi u oblasti:\nVisokogradnje - Izgradnja novih stambenih, poslovnih, industrijskih, komercijalnih objekata\nNiskogradnje - Zemljanih radova, usluge iskopa, ravnanja terena, raščišćavanje terena, uklanjanje postojećih instalacija, nasipanje i niveliranje terena, odvoz zemlje i šuta, dovoz zemlje i drugih materijala potrebnih za nasipanje.\nZavršnih zanatskih radova - Izvođenje svih završnih i zanatskih radova u građevinarstvu\nAdaptacije i rekonstrukcije - Adaptacija, rekonstrukcija i dogradnjа postojećih stambeno-poslovnih objekata, obrazovnih, predškolskih i zdravstvenih ustanova.


Gradsko veće : Poskupelo iznošenje smeća, "eko" česme bez dobrog upravljanja\nGradsko veće : Poskupelo iznošenje smeća, „eko“ česme bez dobrog upravljanja\nObjavljeno 23.05.2013. u 19h\nNa današnjoj sednici Gradskog veća danas je data saglasnost na povećanje cena usluga koje građanima pruža Javno komunalno preduzeće „Čistoća i zelenilo“. Većnici su dali saglasnost na predlog tog preduzeća da se cene za iznošenje i deponovanje smeća povećaju za 5,5%, a kao obrazloženje je navedeno da je stara cena bila na snazi od 1. februara 2011. godine.\nCena iznošenja smeća za individualna domaćinstva iznosiće 5,28 din/m2 bez PDV (do sada 5,00), za kućne savete 6,33 (6,00), čišćenje zajedničkih prostorija 5,49 (5,20) i za naseljena mesta 5,70 (do sada 5,40). Nova cena za privredu iznosi 6,66 din/m2 bez PDV(6,31), a za „ustanove“ 4,88 din/m2 (4,63).\nCena iskopa grobnog mesta sa dosadašnjih 1.449,27 din (bez PDV) porasla je na 1.528,98 din, cena zatrpavanja grobnog mesta je sa 546,65 podignuta na 576,72 din, pogrebnog sprovoda 433,21 (410.63) a cena obnove i održavanje grobnog mesta sada iznosi 524,61 din (do sada 497,26).\nPUTIĆ : EKO ČESME NERENTABILNE I TEŠKE ZA ODRŽAVANJE\nČlanovi Gradskog veća razmatrali su informaciju i stanje takozvanih EKO česmi u gradu, ispravnosti vode koju građani toče sa njih i pitanju održavanja.\nVršilac direktora JKP Vodovod i kanalizacija, Bojan Putić, rekao je da na teritoriji Grada Zrenjanina postoji 12 eko-česmi, od kojih je samo jedna u gradskoj sredini – na Bagljašu, a ostale su u naseljenim mestima.\n– “Vodovod i kanalizacija“ održava samo tri česme za koje je sprovedena javna nabavka i na kojima je preduzeće dobilo posao izgradnje i održavanja. To su česme u Elemiru, Kleku i Knićaninu, dok su ostale u nadležnosti mesnih zajednica. Zavod za javno zdravlje obavlja jednom mesečno kontrolu svih česmi – rekao je Putić i dodao da opšte karakteristike ovih česmi ne idu u prilog naporima da se obezbedi njihovo održavanje i servisiranje.\n– Generalno se radi o različitim sistemima, nestabilnim i teško održivim, sa drugačijom opremom i sistemima filtriranja u svakoj česmi, pa se svaki kvar dugo otklanja i nemoguće je posedovati sve delove za svaku česmu ponaosob. Samim tim, nemoguće je predvideti i troškove njihovog održavanja, a postavlja se i pitanje odlaganja i deponovanja potrošenih filterskih ispuna koje su kontaminirane i prepune arsena. Takođe, pojam „eko česmi“ ne navodi se u našem zakonodavstvu, pa tako ni u pravilnicima o vodosnabdevanju, već se radi o “javnim česmama“. Pojam „eko“ diskutabilan je i navodi na razmišljanje kako je ovaj sistem prirodan, i bez dodatnih hemijskih sredstava – navodi Putić.\nU Informaciji se dalje navodi i da svaka česma iziskuje konstantan nadzor, jer se radi o pijaćoj vodi, kao i da je sistem nerentabilan, s obzirom na ogromnu potrošnju sirove vode i gubitke koji iznose preko 30%. Konačno, kako se navodi u zaključku ovog izveštaja, „ispravnost vode na ovim česmama i pored redovne zamene filtera se ne može garantovati, što samo po sebi predstavlja neotklonjiv rizik po zdravlje“.\nGradonačelnik Zrenjanina mr Ivan Bošnjak, rekao je da je ovaj izveštaj zahtevao od preduzeća „Vodovod i kanalizacija“ jer polemike o ispravnosti vode i izveštaji službi koje to potvrđuju – ne jenjavaju nedeljama.\n– Bilo je krajnje vreme da se odgovornost usmeri ka onima koji su za vodosnabdevanje u gradu ovlašćeni, a to je preduzeće „Vodovod i kanalizacija“. Ispostavilo se da takozvane „eko“ česme nemaju ni pravog titulara, ni dobro upravljanje. Voda koja izlazi iz njih je, po rezultatima nadležnih laboratorija često neispravna. Građani, nemajući drugu mogućnost i ipak dolaze da toče tu vodu. Na ovoj sednici Gradskog veća doneli smo dva zaključka – prvi je da se uspostavi sistem merenja utroška vode na česmama na kojima ga nije bilo, u pitanju je devet od 12 česmi, a drugi, mnogo značajniji zaključak je, da se, u skladu sa zakonima o lokalnoj samoupravi i komunalnoj delatnosti, ali i drugim relevantnim zakonima iz oblasti higijene koji se tiču vode, sačini detaljan elaborat i sazovu sastanci s izvođačima radova, snabdevačima opreme i mesnim zajednicama, da se jednom konačno utvrdi koliki je trošak održavanja ovih česmi i iz kojih se izvora to može finansirati, a u cilju da se građanima obezbedi zdrava pijaća voda – rekao je gradonačelnik Zrenjanina Ivan Bošnjak.\nRok za prezentovanje pomenutog elaborata članovima Gradskog veća je 5.jun, kada će i javnost znati više detalja o stanju i funkcionalnosti javnih česmi.\nIzvor : I love Zrenjanin, zrenjanin.rs\nTagovi:eko česma, elaborat, pijaca, pogrebno, poskupljenje, radsko veće, smeće, usluga, voda, vodosnabdevanje\nSvega ima, samo ljudi fali – Zrenjaninska nova pijaca pred Božić 2021. (VIDEO)\nJKP “Pijace i parkinzi” zbog korone za samo dva meseca izgubilo 16 miliona dinara\nKompanija “Metito“ ulaže 30 miliona evra u prečistač otpadnih voda u Zrenjaninu


06 Nov 2020 Komentara (0)Osiguranje / Sektor osiguranja / Korona virus / Kovid-19 / Simpozijum / Ekonomski fakultet u Beogradu / Udruženje aktuara Srbije /\nPrezentacije su imali predstavnici nadzora osiguranja Narodne banke Srbije, 5 članova Izvršnog odbora osiguravajućih kompanija iz Srbije, 8 profesora univerziteta iz Srbije kao i predstavnici Udruženja aktuara Srbije.\nU uvodnom govoru na temu „Sektor osiguranja u uslovima pandemije COVID-19: osvrt supervizora”, viceguverner Željko Jović, istakao je aktivnosti Narodne banke Srbije preduzete radi ublažavanja negativnih efekata pandemije na ukupan finansijski sektor.\nUkazao je na značaj regulatornih mera Narodne banke Srbije u obezbeđivanju uslova za olakšano finansiranje obaveza tokom pandemije za sve korisnike finansijskih usluga – od moratorijuma u otplati kredita banaka, mogućnosti odlaganja plaćanja obaveza po osnovu lizinga, osiguranja, do preventivnih mera kojima se omogućava produžavanje roka za otplatu gotovinskih i stambenih kredita i paketa podsticajnih mera za stambeno kreditiranje. Viceguverner je posebno naglasio da je Narodna banka Srbije nekoliko puta snizila referentnu kamatnu stopu, čime je uticala na snižavanje svih bazičnih kamatnih stopa na tržištu i tako podstakla dalje kreditiranje privrede i stanovništva. Tokom pandemije, Narodna banka Srbije je u više navrata pružila podršku bankama putem instrumenata likvidnosti, repo i svop transakcija, kao i kontinuiranog obezbeđenja funkcionisanja kritičnih funkcija – platnog prometa, snabdevanje gotovinom i efektivom i sl.\nViceguverner Jović je istakao da je celokupno finansijsko tržište reagovalo odgovorno i efikasno na dolazak pandemije. Finansijske institucije su zbog regulatornih zahteva Narodne banke Srbije već imale uvežbane planove za kontinuirano poslovanje, čija je primena obezbedila nesmetano odvijanje procesa rada, uz prelazak jednog dela zaposlenih na rad od kuće. Izmenjene okolnosti uslovile su da finansijske institucije pređu na pružanje finansijskih usluga zasnovanih na novim tehnologijama, koje ne zahtevaju neposredni kontakt zaposlenih u finansijskim institucijama i klijenta (mobilno i elektronsko bankarstvo i sl.), ali zahtevaju adekvatan odgovor u pogledu upravljanja rizicima koji proističu iz novih tehnologija.\nPrema preliminarnim rezultatima za prvih devet meseci ove godine, u sektoru osiguranja zabeležena su pozitivna kretanja premije osiguranja – rast dobrovoljnog zdravstvenog osiguranja, imovinskih osiguranja i kasko osiguranja, uz očuvanje kvaliteta investicionog portfolija i adekvatnu kapitalizovanost i likvidnost. Kao izazove na tržištu osiguranja, viceguverner je izdvojio dalji razvoj kanala prodaje zasnovanih na novim tehnologijama i adekvatno upravljanje rizicima koji iz toga proističu, iznalaženje načina za dodatni rast tržišta razvojem svesti o potrebi za osiguranjem, unapređenje tržišta autoodgovornosti i dalji postepen rad na pripremi za uvođenje regulatornih standarda Solventnost 2 i MSFI 17.\nNa Simpozijumu se govorilo da li bi trebalo očekivati optimističan ili pesimističan scenario kada je reč o osiguranju, uticaju pandemije na osiguranje od autoodgovornosti, životno osiguranje, o kamatnim stopama i njihovom uticaju na poslovanje osiguravača, pa i o uticaju pandemije na sistem penzijskog osiguranja. Poseban rad bio je posvećen osiguranju od sajber rizika.


Izbor poslodavca godine za lica sa invaliditetom u Republici Srpskoj 2014 – ACED\nSvečana dodjela nagrada u okviru kampanje “Poslodavac godine za lica sa invaliditetom u Republici Srpskoj 2014”, održana je u restoranu “Integra” u Banjoj Luci 11. decembra. Svečanost je održana povodom Međunarodnog dana lica sa invaliditetom i Međunarodnog dana ljudskih prava, u organizaciji Koordinacionog odbora invalidskih organizacija Republike Srpske i oboljelih od distrofije i srodnih bolesti, u saradnji sa Agencijom za saradnju, edukaciju i razvoj (ACED).\nCilj ove kampanje je podizanje svijesti poslodavaca i cjelokupne javnosti o mogućnostima i sposobnostima lica sa invaliditetom da ravnopravno učestvuju na tržištu rada. Promocijom pozitivnih primjera zapošljavanja želi se podstaći proces izjednačavanja mogućnosti lica sa invaliditetom pri zapošljavanju, te ravnopravno i što kvalitetnije učestvovanje na otvorenom tržištu rada. Primjeri poslodavaca koji zapošljavaju lica sa invaliditetom bi trebali podstaknuti ostale poslodavce da promijene stavove i sagledaju sposobnosti lica sa invaliditetom, te im pruže priliku za posao.


Kako napraviti nagradnu igru na Instagramu i pokrenuti Giveaway\nUspešna nagradna igra ili takozvani Giveaway na Instagramu može imati direktan uticaj na percepciju vašeg brenda – podižući svest u vašoj kompaniji i angažovanje sa vašim sadržajem.\nPa kako da budete sigurni da to radite kako treba?\nSastavili smo listu od šest koraka kako bismo vam pomogli da svoju prvu Instagram nagradnu igru učinite najboljim što može biti.\nPre nego krenemo dalje, hajde da vidimo tri glavna razloga zašto je uopšte dobro da pokrenete vašu nagradnu igru.\n3 RAZLOGA ZA POKRETANJE NAGRADNE IGRE NA INSTAGRAMU\nDobro planirana nagradna igra na Instagramu pomoći će vam da povećate svoju publiku, odnosno pratioce, a takođe ujedno će vam se povećati angažovanje objava i lojalnost kupaca.\nBez obzira da li ste novi na Instagramu ili želite da napravite zanimljiviji pristup trenutnim pratiocima, pokloni su odličan način da ubrzate inrterakciju sa svojim pratiocima.\nPokretanje sopstvene nagradne igre i darivanja će:\nBrže privući nove pratioce.\nInstagram nalozi koji održavaju ovakav vid nagradnih igara ili dele poklone rastu 70% brže od onih koji to ne čine.\nPrivući i postojeće pratioce i veće angažovanje potencijalnih klijenata.\nPovećana angažovanost signalizira Instagramu da bi trebalo da redovno prikazuju vaš sadržaj u novim vestima.\nIzgraditi bolji odnose sa postojećim pratiocima.\nKada nešto poklanjate, to pomaže u negovanju emotivne veze između vas i vaših pratilaca.\nOsim prednosti za izgradnju odnosa prema pratiocima o kojima smo upravo govorili, postoje i praktične prednosti.\nTakmičenja i pokloni se mogu koristiti za najavu predstojećeg izdanja proizvoda ili usluge, a samim tim i podsticanje pratilaca da dele objavu i šalju generisan sadržaj kroz ceo Instagram ili na druge mreže.\nSada kada ste malo bolje razumeli prednosti nagradne igre, da li ste spremni da napravite sopstvenu nagradnu igru?\nOk, krenimo dalje.\nKreirajte Instagram darivanje u 6 koraka\nOdržavanje uspešnog darivanja na Instagramu zahteva planiranje i jasno razumevanje onoga što želite da postignete kao rezultat.\nKroz ceo proces kreiranja svog prvog darivanja ili prve nagradne igre vodite računa da svaku odluku povežete sa svojim poslovnim ciljevima.\n1. Odredite šta želite od svog darivanja #Giveaway\nAko ne postavite određeni cilj za vaše nagrade na Instagramu, u suštini samo poklanjate nešto besplatno.\nIako je to dobra stvar za vaše pratioce, to ne služi vašem poslu ili biznisu.\nPrvi korak u pokretanju vašeg darivanja trebalo bi da bude da odredite tačno ono što želite da postignete kada se nagradna igra završi.\nCilj koji odaberete će uticati na svaku drugu odluku koju donesete, uključujući nagradu, sadržaj koji kreirate i način na koji promovišete svoje darivanje pratiocima.\nUzmite ovaj primer kompanije Corkcicle za izolovane male kanistere za piće.\nFotografija koju Corkcicle koristi za objavu prikazuje sve proizvode koje osoba može da osvoji učešćem u nagradnoj igri.\nNa osnovu natpisa, cilj njihovog davanja na Instagramu je da poveća svoju publiku.\nDa bi postigli ovakav cilj, oni su ga podelili na tri elementa:\nDobijete više lajkova na njihovoj objavi o darivanju.\nNeka pratioci označe prijatelje za koje misle da bi bili zainteresovani.\nPodsetite ljude da moraju da prate Corkcicleov Instagram nalog da bi bili kvalifikovani.\nKreiranjem poklona sa definisanim i izvodljivim ciljem, Corkcicle maksimizira svoj potencijal da ispuni svoj cilj.\nTakođe olakšava korisnicima da shvate šta treba da urade da bi učestvovali – i osigurava da neće naići na probleme sa propisima o sadržaju na Instagramu.\n2. Upoznajte se sa pravilima Instagrama\nKada shvatite šta želite da dobijete od svog poklona, vreme je da pogledate šta Instagram zahteva od vas da biste to zaista i uradili.\nPostoji niz specifičnih smernica za kreiranje poklona na njihovoj platformi i morate ih pratiti da biste bili sigurni da vaša nagradna igra teče nesmetano i da izbegnete rizik da bude zatvorena.\nDa biste bili sigurni da ne grešite ni sa jednim od uslova davanja na Instagramu, ne zaboravite da uključite sledeće informacije:\nVaša pravila za darivanje.\nUslovi kvalifikovanosti za učesnike.\nSvi relevantni propisi u vezi sa vašom nagradom ( npr starosna ograničenja, itd.).\nPotvrda činjenice da Instagram nije odgovoran za nagradnu igru.\nSve ovo treba da unesete u odeljak za komentare vaše objave o poklonima.\nAko vam na bilo koji način nije jasno, Instagram zadržava pravo da ukloni vaš sadržaj.\nIpak, ne brinite; uključujući te informacije neće umanjiti uticaj vašeg poklona. To je samo standardna procedura.\nSada kada razumete ova pravila, vreme je da pređete na zabavni deo.\n3. Izaberite nagradu koja će se svideti vašim pratiocima\nAko vaša nagrada nije primamljiva vašoj ciljnoj publici, nećete videti nikakvo angažovanje.\nDok planirate darivanje, pogledajte šta vaše pratioce zanima i razmislite o tome kako možete da ponudite nešto što je vredno i u trendu.\nOvo je lako za proizvode široke potrošnje i prodavce na E-trgovini koji prodaju određene proizvode.\nSoftver ili SaaS kompanija, će morati da obavi dodatna istraživanja ako žele da ponude više od popusta ili probnog perioda poznatije kao „Trial version“.\nJedan od načina da to uradite je ciljanje interesovanja – kopanje po vašim Instagram UVIDIMA daće vam pregled onoga što je relevantno za vašu publiku.\nVaš Instagram poklon može biti prilika za partnerstvo i sa drugim brendovima.\nTo je odličan način da se dotaknete već angažovanih pratilaca i povećate svest o brendu za sve koji su uključeni u promociju.\nEvo primera iz prodavnice E-trgovine zasnovane na partnerstvu i vrednostima koje nude.\nU ovoj nagradnoj igri, jedna kompranija je nosilac promocije, dok su druga dva brenda E-trgovine zasnovani na vrednosti, kako bi obezbedili paket poklona koji uključuje proizvode iz sva tri.\nKroz ovo partnerstvo, svaki brend je u mogućnosti da poveća obim saznanja o svojim proizvodima, kao i o njihovom cilju.\nOva vrsta simbioze čini darivanje relevantnim za pratioce sva tri naloga.\nPratioci prve kompanije cene proizvode sa snažnom društvenom porukom i stoga su skloniji da podrže drugi brend sa istom misijom ili vrednostima.\nOvo čini ceo poklon vrednijim i primamljivijim za korisnike Instagrama, a samim tim i ostavlja bolji utisak brenda.\n4. Napišite pravi naslov za nagradnu igru\nSada kada ste izabrali svoju nagradu, vreme je da kreirate svoj Instagram post za nagradnu igru, odnosno darivanje (Giveaway)\nOvo će biti mesto na koje ćete usmeriti korisnike kako bi mogli da saznaju više o tome šta će osvojiti.\nRazmislite o tome kako želite da se pratioci angažuju sa sadržajem (putem deljenja ili komentara?) i prilagodite sadržaj tim potrebama.\nOdličan natpis neće samo promovisati predmete koje poklanjate; pružiće sve potrebne informacije koje ljudi trebaju da pronađu, saznaju o njima i učestvuju u takmičenju.\nOvde hashtagovi mogu biti od pomoći.\nPovrh određenog hashtag-a za vašu nagradnu igru, uključite druge relevantne hashtagove kao što su #content i #giveaway.\nTakođe je dobra ideja da uključite dodatne informacije i hashtagove o vašoj industriji.\nEvo primera iz prodavaca prirodnih proizvoda za negu kože i kose Palmer’s.\nEvo raščlanjenja njihovog natpisa:\n🧡Palmer’s ThanksGiveaway 🧡Neka vaša koža bude hidrirana i blistava tokom cele praznične sezone kada osvojite nagradni paket kokosovog ulja u našoj dodeli nagrada!\nLako je pratiti:\n1 – pratite @palmers\n2 – u komentarima označite 2 prijatelja i recite nam na čemu ste zahvalni ove godine\nPobednici će biti izabrani u 12:00 PM EST utorak, 26. 11. *Otvoreno samo za stanovnike SAD. Jedan unos po osobi.\n#LovePalmersCoconut #CoconutOilFormula #coconuttoil #nega kože #nega tela #konkurs #giveaway #win #price\n– hashtagove naravno pišete na srpskom, jer vašu nagradnu igru morate uz heštagove prilagoditi i našem tržištu.\nOni ne samo da pružaju informacije koje Instagram zahteva da bi razjasnio kako nagradna igra funkcioniše, već uključuju i konkretne radnje koje njihovi pratioci treba da preduzmu i relevantne heštagove kako bi se post lako pronašao.\nPošto je ovo darivanje bilo prilagođeno Danu zahvalnosti u SAD, Palmer kompanija takođe poziva učesnike da komentarišu na čemu su zahvalni ove godine.\nDok pišete sopstveni natpis, razmislite o načinima na koje možete da unesete i malo ličnosti svog brenda.\nVaš poklon može biti prvi utisak koji ostavljate na nove pratioce ili može ojačati odnos koji imate sa svojim trenutnim pratiocioma.\nU svakom slučaju, vreme je da povećate svoje šanse za učešće, pa učinite to zanimljivim.\n5. Promovišite svoj Instagram poklon oglasima\nKada pokrenete svoju nagradnu igru, koristite Facebook i Instagram oglase da biste je promovisali.\nTo može povećati svest o nagradnoj igri za širu publiku i potencijalno povećati ukupni angažman sa objavom.\nKada prikazujete svoje oglase, samo se uverite da koristite istu vrstu ciljanja interesovanja o kojoj je bilo reči u odeljku broj 3 „Izaberite nagradu…“.\nVažno je da budete sigurni da privlačite publiku koja nije samo zainteresovana za vaš proizvod ili uslugu, već i onu koja ima potencijal da se registruje i svojim angažovanjem da poboljša vidljivost vaše obave.\nOvi oglasi su prilika da udvostručite i vrednost vaše nagrade.\nTakođe je važno da pratioci shvate da njihovo angažovanje za darivanje u većini slučajeva nije preveliko.\nNa primer da sve što korisnik treba da uradi je da prati vaš nalog i/ili označi nekog od svojih prijatelja u objavi.\nAngažovanje pratilaca bi trebalo biti srazmerno poklonu koji darujete.\n6. Pratite rezultate nagradne igre\nKada izaberete pobednika za nagradnu igru, pogledajte kako je proces uticao na vaš prvobitni cilj.\nOvo vam pomaže da vidite povraćaj ulaganja i kreirate nagradne igre sa boljim učinkom u budućnosti.\nU okviru Instagram Insights-a potražite i izveštaje o interakcijama i otkrivanju.\nI jedno i drugo će pružiti dragocen kontekst o tome koliko je vaša kampanja zapravo bila uspešna.\nAko ste prvobitno kreirali svoju nagradnu igru da biste povećali angažovanje, izveštaj o interakcijama će vam reći šta treba da znate o tome ko je kliknuo na vašu objavu.\nOd toga, možete pratiti ko se vratio na vašu veb lokaciju ili ko je kao rezultat toga postao pratilac.\nIskoristite ove informacije da biste utvrdili koliki je uticaj vaše nagradne igre u stvari na vaš cilj.\nJednom kada ovo budete razumeli, lako ćete svaki sledeći put praviti iznova promociju nagradne igre i uopšte ceo proces takozvanog Giveaway -a\nPočnite da koristite Instagram poklone da biste razvili svoj brend\nBez obzira da li želite više pratilaca ili veći angažman , Instagram pokloni su neverovatan alat za razvoj vašeg brenda.\nStvorićete priliku da se povežete sa svojim pratiocima i pružite im nešto vredno u zamenu za njihovo učešće.\nDa li ste nekada pokretali Instagram darivanje?\nObavestite nas u komentarima o tome kakav je bio njihov uspeh.\nVoleli bismo da čujemo o tome kako giveaway koristite u svojoj marketinškoj strategiji!\nKako da pokrenete uspešno Instagram takmičenje ili darivanje


Na kraju krajeva, samo tako se rađaju šampioni…\nNadali smo se da će vaterpolisti Srbije ovog petka igrati "komšijski derbi" sa Hrvatskom za mesto u finalu Evropskog prvenstva, ali bolan poraz od Španije značio je da silazimo sa kontinentalnog trona i to dve stanice ranije nego što smo navikli…\nTo sa sobom nosi i mečeve "razigravanja" od petog do osmog mesta u kojima je neoubičajeno videti ime Srbije, posebno kada govorimo o zlatnoj generaciji "delfina".\nIpak, reprezentativci Srbije ozbiljno shvataju sve izazove koji su pred njima.\nTakav stav zauzeo je iskusni golman Branislav Mitrović, koji je kazao da će biti maksimalno motivisan protiv Grčke (16.00), ali i debitant na EP za Srbiju - Nikola Dedović.\n"Bez obzira na to da li je neko igrao manje ili više - svi će biti motivisani. Jako je teško da se igraju utakmice za razigravanje, ali ovo je ipak Evropsko prvenstvo i i sve utakmice moramo da iskoristimo na najbolji način", kazao je vaterpolista nemačkog Špandaua.\n"Što se tiče same atmosfere posle poraza od Španije - mi smo okrenuti samo Grcima. Znali smo šta nas očekuje u četvrtfinalu, da će biti teško protiv Španije, poznajemo ih dobro i na kraju krajeva otvorili smo solidno meč, oni su uzvratili dobrim ritmom… Izgubili smo na peterce i šta je tu je. Mislim da je najbitnije da završimo ovaj turnir pobedom!".\nDedoviću je ovo bio povratak u reprezentaciju Srbije posle dugo vremena, a naglasio je da svakako nije priželjivao ovakav debi na Evropskom prvenstvu.\n"Uvek je čast igrati za Srbiju, ali trenutno smo u ovoj poziciji i šta je tu je. Treba da se pripremimo i odigramo kako treba", kazao je jedan od najmlađih u ekipi Srbije i dodao da je potrebno uraditi temeljnu analizu poraza od Španije kako bismo uvideli naše slabosti.\nIstakao je i da je prednost Španije bila u tome što većina njihovih reprezentativaca, čak desetorica, igra za Barselonetu, što nije slučaj sa državnim timom Srbije.\nIpak, nije vreme za kukanje - nego za pobedu - čak iako ovoga puta nije vredna odličja.\n"Ako želiš da budeš najbolji - moraš da pobediš svakog protivnika", zaključio je mudro Dedović i time jasno potvrdio da se mentalitetom uklapa u sadašnju reprezentaciju Srbije.\nPočasni predsednik FSS, Tomislav Karadžić, pričao je...\n14 godina NEMAMO stručnjaka: Srpski treneri stali u vremenu i prostoru!\nNajbolji igrač Evrope, koji dugo ne igra za nacionalni tim...\nTenis / 06.04.2020\nPreminuo je Dušan Grujić: "Stadion će se zvati Novak Đoković..."\nLegendarni predsednik TK Partizan podlegao je posledicama srčanog udara...


U utorak, 18. decembra 2018, NALED je uputio inicijativu Ministarstvu finansija da se omogući elektronsko izdavanje poreskih uverenja o plaćenom porezu od strane Poreske uprave, što će uticati na značajno administrativno rasterećenje privrede u Srbiji, kao i Poreske uprave.\nTrenutno, sva pravna i fizička lica po izvršenoj uplati naknade za izdavanje uverenja o plaćenom porezu, odlaze u filijale Poreske uprave da predaju zahtev i čekaju do 15 dana da dobiju potvrdu u papiru. Ovakav način izdavanja uverenja privredu košta više od milion evra na godišnjem nivou, zahteva veliko angažovanje zaposlenih u Poreskoj upravi i otežava postupak brisanja privrednih društava i preduzetnika iz Registra privrednih subjekata koji vodi Agencija za privredne registre (APR).\nIako postoje tehnički preduslovi da se preko portala ePorezi obveznicima omogući dobijanje uverenja o plaćenom porezu elektronskim putem, Poreska uprava trenutno ne izdaje ova elektronska uverenja zbog nepovoljnog tumačenja propisa da se ovakvo uverenje može izdati tek nakon plaćene takse.\nMeđutim, plaćanje takse i donošenje uverenja o plaćenoj taksi nije moguće elektronskim putem i zahteva odlazak na šalter Poreske uprave, što ovu elektronsku uslugu čini izlišnom, pa samim tim i nemogućom, ukoliko se ne promeni tumačenje propisa.\nS tim u vezi, preporuka NALED-a je da se ovaj problem prevaziđe pravnim tumačenjem koje će omogućiti izdavanje elektronskog uverenja bez plaćanja takse, imajući u vidu da je članom 2, stav 6. Zakona o republičkim administrativnim taksama propisano da se ne smatra spisom ili radnjom uvid u podatke organa koji se vode u elektronskom obliku, odnosno preuzimanje tih podataka putem sredstava elektronske komunikacije.


SOS kanal » americki fudbal\nZašto volim…\tNajnoviji komentariRaia KG na Srpski fudbalski maraton, SL 26.kolo i PLSSALE PETKOVIC na Zona pres (četvrtak, 23.05): Gost Aleksandar KesarSALE PETKOVIC na Zona pres (četvrtak, 23.05): Gost Aleksandar Kesarbsb na Zona pres (četvrtak, 23.05): Gost Aleksandar Kesarsinia na Zona pres (četvrtak, 23.05): Gost Aleksandar KesarSALE PETKOVIC na Zona pres (četvrtak, 23.05): Gost Aleksandar Kesaraca na Zona pres (četvrtak, 23.05): Gost Aleksandar Kesarmica na Zona pres (četvrtak, 23.05): Gost Aleksandar Kesarmuta na Zona pres (četvrtak, 23.05): Gost Aleksandar KesarMarko na Zona pres (četvrtak, 23.05): Gost Aleksandar Kesar\tVi ste ovde:Početna » americki fudbal\nRasplet pred plej of\nPoslednje kolo elitne divizije Centar Superlige Srbije donosi tek nekoliko nedoumica, od kojih je svakako najzanimljivija ona ko će proći u vajld kard rundu za plasman u plej of. U ovom trenutku su sigurni Divlji veprovi, Vukovi i Panteri, dok će se... Veprovi u finalu evropskog kupa !!!\nU polufinalnoj utakmici EFAF kupa, kragujevački Divlji veprovi su savladali Crne pantere iz Francuske rezultatom 34:22. Pred oko 1500 gledalaca, Kragujevčani su se izborili za plasman u finale ovog takmičenja, što je najveći uspeh američkog fudbala... Divlji veprovi pred finalom EFAF kupa\nU subotu, 28. maja 2011. godine, Divlji veprovi će odigrati najvažniju utakmicu u dosadašnjoj istoriji kluba i klupskog fudbala u Srbiji. Naime, aktuelni šampioni Srbije su se plasirali u polufinale EFAF kupa, prestižnog takmičenja koje se odvija... Dvostruka pobeda Kraljevskih kruna\nKraljevački klub američkog fudbala Royal Crowns (Kraljevske krune) postao je prvak Južne divizije, pošto je na svom terenu pobedio jagodinske Kelte sa 54:24. Krune zajedno sa svojim prijateljima i navijačima su uspele da sakupe i 1600 evra pomoći... Rasplet pred plej-of u Čačku i Novom Sadu\nTokom vikenda, odigrana su dva meča elitne divizije Centar Superlige Srbije, kojima je kompletirano peto kolo domaćeg šampionata. Iznenađenja nije bilo, a sigurne trijumfe ostvarili su Vukovi u Čačku i Vojvode na svom terenu protiv Celtisa.\nAnđeoski... Beogradski Vukovi deklasirali Budimpestanske\nVukovi Beograd savladali su Budapest Vulvse 28-3 u suboti na Adi Ciganliji i time zauzeli čelnu poziciju na tabeli Lige američkog fudbala Centralne Evrope, CEFL.\nIako su Vukovi u prethodne četiri sezone neporaženi u mečevima s mađarskom ekipom,... Veprovi bez greske , Panteri bolji od Ratnika\nU utakmicama trećeg kola Superlige Srbije, u okviru elitne divizije „Centar“, odigrana su dva derbija, od kojih je samo onaj u Čačku opravdao očekivanja. Naime, u njemu su, posle velike borbe, Pančevo Pantersi slavili bitnu pobedu protiv domaćih... Imperatori savladani, dominacija Kraljevskih Kruna\nDomaći tim Niških Imperatora su sa velikom razlikom savladale Kraljevske Krune iz Kraljeva, rezultatom 12:54.\nNa Niškom stadionu FK „Vrežina 2009“, u nedelju 11. Aprila, sa početko od 14 časova, pred oko 350 gledalaca odigrana je utakmica II... Veprovima večiti derbi\nVeliki derbi američkog fudbala između Divljih veprova i Vukova, odigran u Kragujevcu pred 2.000 gledalaca, u potpunosti je opravdao očekivanja. Domaćin je slavio rezultatom 54:38 posle ogromne borbe, ali i izvanrednih poteza koje su brojnim ljubiteljima... Veliki derbi u Kragujevcu\nDva najveća kluba američkog fudbala su se susrela ukupno trinaest puta.Od ‘prvih fudbalskih koraka’ na... Sledeća strana» Najnoviji komentariRaia KG na Srpski fudbalski maraton, SL 26.kolo i PLSSALE PETKOVIC na Zona pres (četvrtak, 23.05): Gost Aleksandar KesarSALE PETKOVIC na Zona pres (četvrtak, 23.05): Gost Aleksandar Kesarbsb na Zona pres (četvrtak, 23.05): Gost Aleksandar Kesarsinia na Zona pres (četvrtak, 23.05): Gost Aleksandar KesarPrijatelji\tPrijatelji\tPrijatelji\t© 2011 SOS kanal · Prijavite se:VestiKomentari · Dizajnirao Mong


Nikola Mirotić donirao 30.000 EURA za izgradnju KUĆE sedmočlanoj porodici! – SNP\nПоставио је Snp Online на 18/10/2019 0 Коментара\nZajedno sa svojom porodicom, on je donirao 30.000 evra Humanitarnoj organizaciji “Srbi za Srbe”, ovaj put za potrebe izgradnje kuće sedmočlane porodice Kojović sa petoro djece iz sela Trešnjevica u opštini Sjenica.\nTa organizacija saopštila je da sedmočlano domaćinstvo čine roditelji Negosav i Suzara, kao i njihovo petoro djece – Nemanja (11), Viktorija (9), Teodora (7), Viktor (6) i najmlađi Vladimir (4).\n“Kojovići su se prošle godine zadužili novčanim kreditom u banci i kupili plac na kojem su planirali da započnu izgradnju svog porodičnog doma. Zahvaljujući višegodišnjoj saradnji Humanitarne organizacije ‘Srbi za Srbe’ i Nikole Mirotića, porodica Kojović će sa svojih petoro djece do kraja 2019. dobiti novoizgrađeni i opremljen dom sa osnovnim kućnim namještajem i bijelom tehnikom, kako bi mali Kojovići imali pristojne uslove za dalje odrastanje”, saopštila je ta humanitarna organizacija.


Vanjskotrgovinski deficit Kantona Sarajevo 1,8 milijardi maraka - Klix.ba\nPovećanje za 0,03 posto Vanjskotrgovinski deficit Kantona Sarajevo 1,8 milijardi maraka\nPovećanje za 0,03 posto\nVanjskotrgovinski deficit Kantona Sarajevo 1,8 milijardi maraka\n24.11.2012. u 10:48\nRobna razmjena Kantona Sarajevo tokom devet mjeseci ove godine iznosila je tri milijarde i 44 miliona KM, što predstavlja povećanje za svega 0,03 posto u odnosu na isti period prošle godine.\nPrema analizi Privredne komore Kantona Sarajevo (PKKS), izvoz privrede Kantona Sarajevo u tom periodu dostigao je 625 miliona KM, što predstavlja smanjenje od 2,2 posto u odnosu na isti period 2011. Učešće privrede Kantona Sarajevo u izvozu BiH iznosi svega 10,27 posto, a u izvozu FBiH 15,45 posto.\nUvoz je ostvaren od dvije milijarde i 419 miliona KM i predstavlja povećanje za 0,6 posto u odnosu na isti period prošle godine. U uvozu Bosne i Hercegovine privreda Kantona Sarajevo učestvuje s 21,76 posto, a u uvozu FBiH s 33,88 posto.\nOsvareni deficit u Kantonu Sarajevo iznosio je jednu milijardu i 794 miliona KM, što predstavlja povećanje za 1,7 posto u odnosu na isti period prethodne godine i čini 57,96 posto ukupnog deficita Federacije BiH, odnosno 35,66 posto od ostvarenog deficita na nivou BiH.\nPokrivenost uvoza izvozom na nivou Kantona je 25,83 posto i manja je za 2,7 posto u odnosu na ostvareni stepen pokrivenosti u istom peroidu 2011.\nJohovac - Rudanka 73\nprije 11h 13m 87


Dodik uveo posjete Srbiji kao alat u službi podizanja nacionalne tenzije\nPosjeta Milorada Dodika i vrha RS-a Srbiji te zapaljive izjave o otcjepljenju nisu novost u njegovim nastupima svaki put kada pokušava pred vlastitim glasačima opravdati pogubne politike koje vodi, prokomentirao je danas za „Avaz“ Nermin Nikšić, predsjednik SDP-a BiH.\n-Dodik je uveo posjete Srbiji kao redovan alat u službi podizanja nacionalne tenzije. Interesantno je kako je državni vrh Srbije vrlo brzo okupio čelnike stranaka iz RS-a, a sve zbog neke nezvanične deklaracije stranke iz BiH, koja nije obavezujuća za bilo koga, pa čak i za samu SDA, koja se inače samo deklarativno zalaže za ravnopravnost građana na čitavom prostoru BiH, dok, u isto vrijeme, sve čini da građane BiH trpa u njihove nacionalne okvire – istakao je Nikšić.\nDodao je da je zanimljivo da se ovakav sastanak nikada neće održati zbog činjenice da građani srpske nacionalnosti iz BiH masovno napuštaju svoja ognjišta i odlaze trbuhom za kruhom, „u šta se i Aleksandar Vučić (predsjednik Srbije, op.a.) mogao uvjeriti nedavnom posjetom Drvaru, kada je u ovom gradu bilo više policije koja ga je osiguravala, nego povratnika srpske nacionalnosti“.\n-Takva politika očito vodi ka tome da uskoro neće imati niko da, navodno, brani RS od nekog imaginarnog neprijatelja. Deklaracija o kojoj govore samo je još jedna bračna svađa Izetbegovića i Dodika, iako su nešto ranije imali potpuni sklad prilikom glasanja za domove naroda ili imenovanju šefa Misije BiH pri NATO-u – naglasio je Nikšić.\nNaveo je da se radi samo o još jednom pokušaju Dodika da dodatno zaoštri situaciju u BiH, te da dodatno maskira činjenicu da skoro godinu od održanih izbora nemamo vlast na državnom nivou, „iako moram priznati kako on nije jedini krivac tome“.\n-To dokazuje i činjenica da na njegov najnoviji zahtjev da napuste institucije BiH, nisu nasjele opozicione stranke iz RS-a, koje su odbile da to urade. Očigledno je kako Dodik, polako, ali sigurno, gubi uzde u manjem bh. entitetu, što dokazuju i trzavice u SNSD-u, koje se preljevaju i na političku situaciju u RS, a samim tim i u BiH – kaže Nikšić.\nIstiče da, s druge strane, Vučić asistira u takvim poduhvatima željan slike svesrpskog vođe, iako je i sam svjestan da nikakve iredentističke želje ne mogu biti uslišene.\n-Ipak smatram skandaloznim da Vučić javno poziva političke dužnosnike iz BiH da brane interese Srbije. Vučić vješto koristi svaku priliku, a nerijetko ih izmišlja i sam, kako bi sebi dao povoda da reafirmiše srbijanske pozicije iz vremena agresija protiv BiH. Historija je pokazala da, osim što takva politika ne može ostvariti svoje ciljeve, njen jedini rezultat jeste stradanje, nesreća i opći gubitak. Svjestan je toga i on, pa smo opet čuli poznate izjave o potpisnicama Dejtona.\nTo ipak nije moglo prikriti novi pokušaj da se ta pozicija iskoristi za uplitanje u unutrašnje stvari u BiH. Istina je da Srbija nema takvu moć, pa se na kraju mogu složiti i potvrditi riječi koje je izgovorio Aleksandar Vučić da Bosna i Hercegovina zaista jeste jedna suverena država u međunarodno priznatim granicama – zaključio je Nikšić.\n> SDP BiH zaključke NSRS smatra nastavkom iracionalne destruktivne i antidržavne politike vlasti u entitetu RS\n> Ukoliko je preskočen ANP, radi se o porazu države BiH pred snagama koje zagovaraju njeno slabljenje\n> Program reformi, umjesto ANP-a, kapitulacija pred željama Milorada Dodika\n> Na lokalne izbore izlazimo kao partija svih građana BiH


Najzad oči u oči\nNikola GUROVIC, Ljudmila CVETKOVIC, Anamari REPIC\nGotovo sedam godina nakon vojne intervencije NATO-a na Kosovu, pregovarački timovi Beograda i Prištine našli su se u Beču, oči u oči za istim stolom, kako bi otpočeli dijalog o budućem statusu Kosova. Šef kosovske delegacije, ministar za lokalnu samoupravu Ljutvi Haziri, je novinarima izjavio:\n“Danas ćemo biti fokusirani na dnevni red, na kompetencije opština i jedva čekamo rezultate. Želimo da riješimo status Kosova što je prije moguće.”\nOsim pregovaračkih timova sučeljenih strana, u kojima je po osam članova, u pregovorima kojima predsjedava Albert Roan, zamjenik specijalnog izaslanika UN-a, učestvuju diplomate Evropske unije, SAD, NATO-a i UNMIK-a. Nakon Roanovog uvodnog izlaganja, delegacije su jutros dobile priliku da predstave svoja viđenja decentralizacije na Kosovu. Prištinski mediji su ranije javili da predlog kosovske delegacije liči na Ohridski mirovni sporazum kojim je okončana kriza u Makedoniji. Srpska strana, kako se razaznaje, želi stvaranje posebnog entiteta na Kosovu, sa mrežama enklava koje imaju labave veze sa Prištinom i snažne kontakte sa Beogradom.\nPrvi dio sastanka karakterisala je korektna atmosfera, saopšteno je iz Misije Srbije i Crne Gore pri međunarodnim organizacijama u Beču. U popodnevnim satima pregovarači su dobili šansu za raspravu o zadatim temama, poput transfera nadleznosti na nove opštine iz oblasti zdravstva, obrazovanja, socijalnih pitanja i kulture. U utorak, na kraju ove runde pregovora, trebalo bi da se razmatra prenos ovlaštenja u oblasti policije, pravosuđa i javnih potreba, kao i o državnim preduzećima. Očekujući ocjene protagonista o početku dijaloga, posmatrači su saglasni da je najvjerovatniji konačni ishod neka vrsta nezavisnosti Kosova, što je ovih dana sugerisala i Kontakt grupa. Aleksandar Anderson, šef kosovske kancelarije Medjunarodne krizne grupe napominje da nezavisnost neće doći bezuslovno:\n“Međunarodna zajednica želi da perspektive kosovske nezavisnosti budu povezane za niz uslova. Najteže breme pašće na Evropsku uniju koja već vjerovatrno planira međunarodnu misiju umjesto UNMIK-a od 2007. godine. Najveća dilema je u kojoj mjeri međunarodna zajednica mora zadržati neku vrstu vlasti koja nadilazi ovlaštenja nezavisnog Kosova.”\nReporteri koji prate bečke pregovore uočili su da danas nije bilo rukovanja među članovima delegacija Prištine i Beograda i da su pred kamerama pozirali sa ledenim izrazima na licu. Iz toga ne treba izvlačiti zaključke, jer teški dijalog je tek počeo.\nU Beogradu je danas na konsultacijama šefova poslaničkih grupa odlučeno da se vanredna sjednica Skupštine Srbije održi 27. februara. Tog ponedeljka poslanici bi trebali razmatrati izveštaj državnog pregovračkog tima za rešenje statusa Kosova. Koje su reakcije na sam početak pregovora i šta se očekuje?\nSkupština Srbije neće nakon prve runde pregovora donositi svoj zaljučak već će se samo izjasniti o izveštaju koji bi Vlada trebalo da predoči poslanicima, preneli su novinarima šefovi poslaničkih grupa. Međutim, nejasno je šta će konkretno sadržati vladin izveštaj, odnosno da li će se baviti samo tokom bečkih pregovora ili predviđati i neka odluke. Miloljub Albijanić, šef poslaničke grupe G 17 plus kaže da na sastanku šefova poslaničkih klubova nije bilo reči o zahtevu Srpske radikalne stranke da Skupština u slučaju nezavisnosti Kosova proglasi da je ta teritorija okupirana:\n«U javnosti je bilo vrlo različitih diskusija i oko pojedinačnih stavova se podizala velika tenzija. Mislim da ta sednica treba da doprinese jednom normalnom toku stvari. Dakle, da se upoznamo kako su pregovori započeli i kakav tok imaju u budućem periodu, a ne da podižemo temperaturu za pojedinačne izjave koje nisu u skladu sa samim pregovorima.»\nMeđutim, šef poslaničke grupe Socijalističke partije Srbije, koja podržava manjinsku vladu, kaže da ova partija očekuje da Skupština još jednom potvrdi da je Kosovo neotuđivi deo Srbije:\n«Nema rešenja bez saglasnosti Srbije. Rešenje se mora tražiti na osnovu onoga što piše u rezoluciji 12-44 jer su to bili uslovi pod kojima je prekinut rat na Kosovu i Metohiji. I svako rešenje koje bude nametnuto Republika Srbija treba da smatra pravno ništavno i neprihvatljivo.»\nSavetnik premijera Srbije Vladeta Janković izjavio je da proglašenje okupacije na nametnutu nezavisnost Kosova nije stav ni Vlade ni premijera Vojislava Koštunice:\n"Nametnuto rešenje je neprihvatljivo, ali od te formulacije do okupacije je vrlo veliki korak. Spremni smo na davanje gotovo sve izvršne, sudske i zakonodavne vlasti albanskoj većini, ali granice i teritorijalni integritet ostaju ne okrnjeni. Ipak, prostor za dogovor oko statusa je dosta sužen. Ako budemo pod pritiskom da izađemo iz mandata koji nam je dala Skupština Srbije, vratićemo se u Skupštinu kako bismo znali dokle smemo da idemo i da li uopšte smemo da idemo dalje od onoga dokle smo stigli", rekao je Janković niškim Narodnim novinama.\nPodsetimo da će beogradska delegacija na prvim pregovorima o decentralizaciji nastojati, prema rečima jednog od članova pregovaračkog tima Dušana Batakovića, inače savetnika predsednika Srbije, da prva tema bude o kompetencijama srpskog entiteta:\n«Druga tema je o formiranju srpskih opština, a treća je posvećena crkvenoj baštini.»\nMeđutim, Jelena Milić iz Foruma za međunarodne odnose smatra da srpska pregovaračka strana zastupa staromodni pristup pregovaranja polazeći od međunarodnog prava a ne uzimajući u obzir i faktičko stanje na terenu i govoreći da niko ne može da ugrozi suverenitet zemlje:\n«Mislim da je stvarno krajnji trenutak da se skupi građanska hrabrost i regionalna odgovornost i da se javnosti što brže i efikasnije i tačnije objasni kako zaista stvari stoje. Mislim da jedna od većih grešaka koju su naši zvaničnici pravili u zadnjih 6-7 meseci je bila upravo nepotrebno podizanje ne realnih očekivanja u domaćoj javnosti.»\nZa Kosovo je sastanak u Beču istorijski trenutak, jer razgovorima o decentralizaciji počinje proces definisanja statusa Kosova. Ističe se da je ovo osnova za razgovore, koji će se zavrsiti tokom ove godine i koji će Kosovu doneti nezavisnost.\nOvo je istorijski trenutak, jer sastankom u Beču počinje rešavanje statusa Kosova. Ovako se na Kosovu procenjuje sastanak u glavnom gradu Austrije, na kojem delegacije Prištine i Beograda razgovaraju o decentralizaciji vlasti, čime počinju pregovori o budućem statusu. Čelnici institucija izjavili su da se process određivanja statusa kreće u pravom smeru i izrazili optimizam da će u ovoj godini Kosovo dobiti nezavisnost.\nPredsednik Kosova Fatmir Sejdiu kaže da je decentralizacija veoma važan proces za koji se kosovska strana u saradnji sa međunarodnom zajednicom dobro pripremila. Sejdiu je izrazio nadu da će se proces koji je počeo u Beču završiti uspešno i brzo:\n“Verujem da ćemo uspeti da sve ubrzamo kako bi ova godina bila stvarno godina definisanja statusa u skladu sa političkom voljom naroda a to je nezavisnost.”\nPremijer Kosova Bajram Kosumi izjavio je da je početak razgovora u Beču prvi praktičan korak ka uspešnom rezultatu u određivanju statusa:\n“Sve će se završiti uspešno tokom ove godine, formiraće se slobodna, demokratska i evropska država Kosovo, koja će biti partner stabilnosti, mira i evropskih integracija čitavog regiona.”\nPrema rečima šefa UNMIK-a Soren Jesena Petersena, najvažnije je da na početku procesa kosovska strana sa sastanka u Beču pošalje svetu poruku da teži stvaranju demokratskog i multietničkog drustva. Šef UNMIK-a kaže da je susret u Beču prava prilika da Kosovo pokaže kako namerava da što brže ide napred. Građani Prištine sa velikim interesovanjem očekuju sta će se desiti na sastnku u Beču, jer smatraju da će to uticati na politički status. Elham Emerlahu kaže da sastanak otvara jednu novu etapu ka rešenju pitanja Kosova:\n“Razgovori u Beču su prvi korak ka rešavanju statusa, a izgleda da je međunarodna zajednica prihvatila realnost na Kosovu na osnovu volje naroda.”\nTahir Recaj ističe da je susret u Beču od velike važnosti ali ne očekuje rezultate:\n“Ne očekuje se mnogo jer smo videli da srpska stana nije spremna za rešenje problema i zato ne verujem da se razgovorima nešto postići. Ali u međunarodnoj zajednici postoji raspoloženje da se do kraja godine reši pitanje statusa Kosova.”\nCilj decentralizacije je formiranje novih opština, među kojima bi mnoge bile sa srpskom većinom kao i lokalnim vlastima dati veća ovlašćenja. I dok Beograd i Priština imaju oprečne stavove o načinu reforme lokalne vlasti, međunaodna zajednica će, po svemu sudeći, podržati ona rešenja koja nude bolje životne uslove Srba i drugih manjinskih zajednica. Istoričar, Ilijaz Taci, smatra da će međunarodna zajednica, koja je puno naučila iz svog iskustva u rešavanju kriza, na Kosovu podržati volju većinskog stanovništva:\n“Istorijski gledano, imamo jedno novu političko iskustvo kada je reč stavu zapadne politike o otklanjanju opasnosti od nekih polurazrešenih vatrenih kriza, odnosno, izgleda da je međunarodna zajednica odlučna da Kosovo dobije nezavisnost jer želi da izbegne moderne političke utopije“.


Beta 6. marta 2020. 16:55\nSrbija mora da sprovede presudu Evropskog suda za ljudska prava iz 2013. godine u predmetu „Zorica Jovanović protiv Srbije“, u vezi s navodima o bebama nestalim iz porodilišta, i da najkasnije do 1. oktobra 2020. godine dostavi sveobuhvatne informacije o tome – odlučio je Komitet ministara Saveta Evrope.\nU odluci danas dostavljenoj agenciji Beta, Komitet ministara konstatuje da je na zasedanju 3-5. marta najpre podsetio da se taj slučaj odnosi na to da tužena država Srbija „i dalje ne uspeva da pruži verodostojne informacije o pitanju sudbine beba prijavljenih kao nestalih iz porodilišta uglavnom u periodu od 1970-ih do 1990-ih godina“.\nKomitet je pozdravio dolazak državnog sekretara Ministarstva pravde koji je izneo novosti u tom slučaju i „izrazio veliko zadovoljstvo što je 29. februara parlament (Srbije) usvojio zakon kojim se uspostavlja mehanizam nezavisne istrage za utvrdjivanje sudbine ‘nestalih beba’ „.\nUz to je Komitet pozdraviio i „nedavne napore svih nadležnih organa (Srbije) da intenzivno sarajuju s raznim organizacijama roditelja da bi se našli načini i sredstva za rešavanje njihovih problema, uključujući konsultacije s roditeljima koje je organizovala premijerka (Ana Brnabić) 28. februara kako bi se u potpunosti uzela u obzir njihova zabrinutost“.\nKomitet je „sa interesovanjem konstatovao da su te konsultacije rezultirale dodatnim izmenama (predloga zakona), posebno formiranjem komisije koja i roditeljima, i osobama koje sumnjaju da one mogu biti ‘nestale bebe’, kao i ombudsmanu, omogućavaju da pokrenu istražni postupak“.\nTo telo Saveta Evrope je „pozdravilo i činjenicu da su vlasti tokom procesa usvajanja zakona održavale blisku saradnju sa Sekretarijatom (Saveta Evrope) da bi se obezbedilo rešenje koje je u skladu s Konvencijom (Saveta Evrope)“ i „pozvalo ih da nastave saradnju da bi osigurali potpuno i efikasno sprovodjenje presude“.\nKomitet je „vlasti (Srbije) pozvao da brzo preduzmu neophodne praktične mere kako bi osigurale efikasnu primenu novog mehanizma za utvrdjivanje činjenica, posebno uspostavljanje DNK-baze podataka radi olakšavanja procesa utvrdjivanja istine i obuke istražnih sudija i policije za postupanje u slučajevima ‘nestalih beba’ „, uz korišćenje stručnosti u okviru Saveta Evrope i njegovih država članica.\nKomitet ministara Saveta Evrope je uz to „pozvao vlasti (Srbije) da najkasnije do 1. oktobra 2020. godine pruže sveobuhvatne informacije o sprovodjenju i funkcionisanju mehanizma istrage“ i „odlučio da nastavi svoj nadzor nad ovim slučajem po standardnoj proceduri“ – piše na kraju teksta.


Rast ukupne aktive banaka u centralnoj i istočnoj Evropi - Klix.ba\n24.6.2009. u 15:55\nBankarski sektor centralne i istočne Evrope (CIE) u 2008. godini ostvario je umjereniji rast zbog uticaja globalne ekonomske krize na učesnike sektora, u obliku povećanih kreditnih stopa neotplate kredita i pomanjkanja likvidnosti, navedeno je u posljednjem izdanju godišnjeg Izvještaja o bankarskom sektoru CIE, koji su pripremili analitičari Raiffeisen Zentralbank Österreich AG (RZB) i Raiffeisen Centrobank AG (RCB).\nIzvještaj o bankarskom sektoru CIE daje dubinsku analizu 15 značajnih bankarskih tržišta regije te profile vodećih bankarskih grupacija, saopćeno je iz Raiffesien bank BiH.\nRadi boljeg poređenja, među zemljama koje pokriva, izvještaj pokriva i podregione CIE, odnosno centralne Evrope (CE), jugoistočne Evrope (JIE), te Zajednice nezavisnih država (ZND).\nU 2008. godini bankarska aktiva u CIE uknjižila je godišnji rast od blizu 25 posto, izraženo u eurima, u poređenju sa 31 posto, koliko je ovaj sektor ostvario u 2007. godini.\nKrajem 2008. godine, ukupna aktiva banaka iznosila je 1,772 milijarde eura, što je povećanje od 353 milijarde eura, u poređenju sa istim periodom prethodne godine, odnosno 25 posto.\nNa regionalnoj osnovi, krajem 2008. godine, ukupna aktiva banaka u ZND-u iznosila je 163 milijarde eura ili 25 posto te je nadmašila aktivu u državama CE.\nMeđutim, pod utjecajem globalne ekonomske i finansijske krize moglo bi doći do znatno jačeg smanjenja bankarske aktive izražene u eurima u zemljama ZND-a u poređenju sa zemljama CE.\nOpćenito, bankarski sektor u CIE mogao bi doživjeti izrazit pad aktive banaka u 2009. godini, s obzirom na to da se dinamika rasta počela znatno usporavati već u posljednjem kvartalu 2008. godine.\nU 2008. godini, nivo finansijskog posredovanja u zemljama CE iznosio je u prosjeku 100 posto, u poređenju sa 80 posto u zemljama JIE te 70 posto u državama ZND-a.\nRadi poređenja, u prošloj godini prosjek finansijskog posredovanja u eurozoni iznosio je iznad 260 posto, a Slovenija i dalje ima najveći nivo finansijskog posredovanja među državama CIE, dok se nivo finansijskog posredovanja u brojnim državama JIE, uključujući Bugarsku, Hrvatsku i Srbiju, smanjio u 2008. godini.\nU 2008. godini nije zabilježena promjena na rang-listi vodećih pet međunarodnih banaka CIE prema nivou konsolidovane aktive s krajem godine.\nIpak, zahvaljujući udjelu od 4,7 posto u ukupnoj aktivi na bankarskom tržištu, Raiffeisen International učvrstio je svoju poziciju na drugom mjestu, ispred Erste grupacije, čiji je udio bio 4,4 posto u 2008. godini.\nObje ove austrijske banke smanjile su zaostajanje za italijanskom UniCredit, čiji je tržišni udio pao na šest posto, sa 6,4 posto koliko je iznosio u 2007. godini.\n24.06.2009. u 15:32


UPOZORENjE METEOROLOGA: Čekaju nas obilni pljuskovi i grad - Va1.info\nNaslovna/Vesti/UPOZORENjE METEOROLOGA: Čekaju nas obilni pljuskovi i grad\nRepublički hidrometerološki zavod (RHMZ) izdao je upozorenje na vremenske nepogode navodeći da se danas posle podne i uveče očekuje pojava obilnih pljuskova sa grmljavinom i gradom u Banatu i Braničevskom okrugu.\nKako se navodi u saopštenju, u petak, 2. avgusta, pojava obilnih pljuskova sa grmljavinom, gradom i olujnim vetrom, očekuje se u zapadnim, jugozpadnim i centralnim delovima zemlje sredinom dana, dok se u ostalim krajevima nepogode očekuju uveče i tokom noći.\nSutra će, kako navode, u većini mesta biti pretežno sunčano, a posle podne se, uz lokalni razvoj oblačnosti, očekuje retka pojava pljuskova sa grmljavinom uglavnom u planinskim krajevima.\nU Beogradu će takođe biti pretežno sunčani vreme, sa najvišom dnevnom temperaturom do 30 stepeni.\nKada je u pitanju prognoza za narednih sedam dana, RHMZ navodi da će u petak pre podne biti uglavnom sunčano.


POTPISAO - Partizan ima novog trenera! - Sportske.net\nPOTPISAO - Partizan ima novog trenera!\nCrno-beli u sredu uveče rešili jedno od gurućih kadrovskih pitanja ovog leta!\nPartizan ostaje bez startnog centra?Gotovo - Milosavljević u Unikahi!Partizan ga se lako odrekao - Da li je vreme za povratak?Partizan ostaje bez još jednog od ključnih igrača?Gledao Evroligu, izabrao Partizan!\nViše nema nikakve dileme - Miroslav Muta Nikolić je novi trener Partizana!\nKako prenosi ''Blic'', iskusni stručnjak je večeras potpisao ugovor na tri godine sa crno-belima, što bi trebalo da znači da će aktuelni pomoćnik selektora moći da pravi dugoročne planove kada je u pitanju povratak Partizana na evropske staze uspeha.\nSve se dogodilo samo dan uoči žreba grupa za Evrokup.\nOvo je Nikolićev povratak u Partizan posle dugih 19 godina. On je u svom prethodnom mandatu sa crno-belima osvojio tutulu u sezoni 1996-97. U sledećoj je podneo ostavku posle perioda lošijih rezultata u Evroligi, zamenio ga je Milovan KIme Bogojević i - odveo Partizan na fajnal-for.\nPopularni Muta je potom osvojio dve titule sa ekipom Budućnosti, zatim promenio još dosta klubova (Zvezda, Radnički Beograd, Vojvodina, Apolon, pa ponovo Budućnost, zatim Hemofarm, Autodorožnik, kragujevački Radnički), ali će kao najupečatljivija ostati njegova uloga u reprezentaciji Srbije, gde i danas obavlja ulogu pomoćnika selektora Saše Đorđevića.\nPrethodni klupski angažman imao je u Dinamiku, sa kojim je u minuloj sezoni uspeo da se plasira u Superligu.


Ibrahimović se vraća na teren za vikend | Krajina.BA\nIbrahimović se vraća na teren za vikend\nFudbaler Milana Zlatan Ibrahimović propustiće večerašnju utakmicu protiv Genove, ali bi trebalo da bude u sastavu za meč protiv Sassuola za vikend.\nIbrahimović se oporavlja od povrede tetive zadobijene u derbiju protiv Napolija (3:1) i propustiće četvrtu prvenstvenu utakmicu, sedmu u svim takmičenjima.\nList Gazzetta dello Sport prenio je danas da su Ibrahimoviću ljekari savjetovali da samostalno trenira još nekoliko dana, ali se navodi da će se Šveđanin vratiti u ekipu za vikend i utakmicu sa Sassuolom.\nIbrahimović je u šest utakmica u Seriji A postigao 10 golova, a poslije 11 kola Milan je prvi na tabeli sa 27 bodova, četiri više od drugoplasiranog Intera.\nPrethodni članakWHO objavio novu preporuku uoči praznika\nNaredni članakGimnazija iz Bosanske Krupe dobila Mirovnu nagradu „Goran Bubalo“


Potrošačka korpa u Crnoj Gori za januar\nZa dnevnu ishranu jedne osobe u Crnoj Gori je, prema državnom Zavodu za statistiku, dovoljno dva evra kojima se mogu obezbediti tri obroka.\n"Ja bih njima preporučila da oni svoju decu hrane sa dva eura dnevno, a ne da to nama govore. Sa dva eura dnevno se ne može ni kokoška nahraniti", kaže Podgoričanka Maja Vujović, revoltirana zbog državne statistike po kojoj je za tri obroka za jednu osobu u jednom danu dovoljno dva evra.\nNije Maja jedina. Njena sugrađanka Mira Bošković, poput mnoštva drugih građana Crne Gore, konstatuje da to nije moguće, jer je za samo jedan ručak potrebno bar pet eura.\nOvakva negodovanja su reakcija na vrednost januarske potrošačke korpe od 628 eura koja je za skoro 300 evra manja od decembarske.\nPosebno je, kao prst u oko, doživljen podatak državnog Zavoda za statistiku – Monstata, da je za ishranu četvoročlane porodice dovoljno 256 evra. Kada se to podeli sa 30 dana, ispada da je za pripremu tri obroka za jednu osobu dovoljno dva eura.\nDetaljnije objašnjenje Monstata nije bilo moguće dobiti, jer je direktorka Monstata, Gordana Radojević u inostranstvu, a u kancelariji njenog pomoćnika Vuka Čađenovića niko nije odgovarao na brojne pozive RSE.\nIpak, iz Monstat-a je ranije, zajedno sa vrednošću potrošačke korpe, objavljeno i da je „sve u skladu sa minimalnim preporukama Svetske zdravstvene organizacije i Priručnika za ishranu Ministarstva poljoprivrede Sjedinjenih Američkih Država 2010. godine o minimalnoj vrednosti unosa hrane od 2.211 kalorija dnevno po osobi.\nGeneralni sekretar Saveza samostalnih sindikata, Duško Zarubica za RSE kaže da je informacija o dva eura za tri obroka dnevno, koju je objavio Monstat kao važna državna institucija, neozbiljna i neodgovorna.\nObrazlažući svoju statistiku u koju spadaju i dva evra za tri dnevna obroka, iz Monstat-a je saopšteno da se “minimalna potrošačka korpa odnosi na potrošnju domaćinstva koja uključuje hranu i neprehrambene proizvode i usluge, kojom se omogućava održavanje života i radne sposobnosti članova domaćinstva”, saopšteno je iz Monstata.\n"Mislim da je to krajnje nepošteno prema građanima Crne Gore koji žive od svog rada", kaže Vaso iz Podgorice koji Monstat-ova dva statistička evra za tri obroka dnevno smatra svojevrsnim prikrivanjem.\n„Da se tako može živeti je „naučna fantastika““, rezignirano tvrdi Vaso uz crno-humornu primedbu o konopcu koji se može kupiti za dva evra.\nPodsećajući da podaci o siromaštvu u Crnoj Gori nisu objavljivani 2013., direktorka NVO Banka hrane, Marina Medojević je za RSE rekla da Monstatova statistika, po kojoj je za tri obroka dnevno za jednu osobu dovoljno dva evra služi ulepšavanju stvarnosti koja je za većinu građana Crne Gore veoma teška.\n"Monstat, sa ovakvim podacima, učestvuje u minimiziranju i prikrivanju stvarnih razmera siromaštva u Crnoj Gori", kaže Medojević uz podsećanje da je minimalna zarada od 193 eura ponižavajuća i najmanja u regionu kao i socijalna pomoć od 66 do 127 eura, dečiji dodatak koji sa nedavnim uvećanjem iznosi 23 eura...\n"Prema našim procenama, najmanje 100.000 stanovnika Crne Gore nema čak ni jedan euro dnevno po članu porodice za hranu", kaže Marina Medojević iz Banke Hrane dodajući da iz iskustva i razgovora sa brojnim porodicama zna da su u mnogim kućama danima jedina hrana: priganice, prženice , krompir čorba bez mesa, džem, pašteta, najjeftinije salame.\n"Dešava se i da nemaju ništa drugo osim suvog hleba i vode", kaže Medojević.\n„Ako se zna da 54% zaposlenih ili oko 98.000 ljudi prima zaradu manju od 250 eura, da je 50.000 nezaposlenih i da preko 60% ili 68.000 penzionera ima penziju manju od 250 eura, da imamo oko 160.000 punoletnih radno sposobnih stanovnika koji nisu zaposleni, ne studiraju, niti se vode u evidenciji biroa rada, dolazimo do jednostavne ali frapatne računice da u Crnoj gori živi oko 376.000 stanovnika koji imaju mesečne prihode od 0 do 250 eura“, rekla je Medojević.\nU senci Monstatovog podatka da je za tri dnevna obroka za jednu osobu dovoljno dva evra, ostale su druge kontroverze. Jedna od njih je činjenica da je Monstat promenio metodologiju izračunavanja potrošačke korpe zbog čega je, nakon decembarske od 806, januarska potrošačka korpa spala na 628 eura.\nIzmeđu ostalog, u odnosu na prethodnu metodologiju, iz potrošačke korpe je izbačeno više stavki, a među njima je takozvana imputirana renta, koja predstavlja procenjenu stanarinu za domaćinstva koja žive u vlastitim stanovima.\nIako se zna da je u Crnoj Gori veliki broj lica i porodica bez rešenog stambenog pitanja, prema Monstatu, 90 posto građana Crne Gore živi u sopstvenim stanovima.\nLider Saveza sindikata, Duško Zarubica kaže da je njegova organizacija od početka bila protiv promene metodologije.\n"Velika većina domaćinstava u Crnoj Gori nema rešeno stambeno pitanje i mora da plaća privatan smeštaj ili žive sa starijim generacijama u okviru istog domaćinstva što se ne može smatrati primerenim za 21. vek. Oni koji su rešili stambeno pitanje moraju dugoročno da plaćaju visoke iznose mesečnih rata za stambene kredite, pa i to predstavlja značajnu stavku na listi životnih troškova", rekao je Zarubica.\nProsečna plata na Srbiji i Kosovu još manja\nMetodologija računanja potrošačke korpe nije se menjao u Srbiji. Poslednji podaci su iz decembra prošle godine, a objavljeni su na sajtu Ministarstva trgovine. Podaci govore da je potrošačka korpa za četvoročlanu porodicu iznosila 69.897,04 dinara, odnosno 592 evra.\nRepublički zavod, međutim, menjao je metodologiju računanja prosečne plate, ali podaci po toj novoj metodologiji još nisu poznati. Na sajtu Republičkog zavoda za statistiku stoji da će oni biti objavljeni 26 og marta. Poslednji su podaci iz decembra 2017. i oni pokazuju da je prosečna plata, bez poreza i doprinosa iznosila 54.344 dinara ili 460 evra. Zvanični podaci o prosečnim zaradama u privatnom sektoru nema.\nKada je reč o Kosovu, na osnovu zvaničnih podataka, potrošačka korpa po osobi iznosi 115 evra, što za četvoročlanu porodicu daje rezultat od 460 evra. Kako pokazuju podaci Agencije za statistiku, prosečna plata u javnom sektoru je oko 525 eura, a u privatnom oko 370. Minimalna plata kreće se od 130 do 170 eura.\nBIH na prvom mestu u regionu po ceni potrošačke korpe\nCena potrošačke korpe za četvoročlanu porodicu u BiH porasla je na 1073 evra. Imajući u vidu prosečne plate u Federaciji i Republici Srpskoj bosanskohercegovačlke porodice svakodnevno se suočavaju sa pukim preživljavanjem.\nPrema podacima entitetskih zavoda za statistiku prosečna plata u decembru 2017. godine u FBiH je iznosila 447 evra, dok je u januaru 2018. godine u RS bila 422 evra. Ove brojke su jasan pokazatelj da ni dve prosečne plate nisu dovoljne za jednu potrošačku korpu.\nPodsetimo, BiH je nedavno usvojila Zakon o akcizama. Ovaj zakon za sada je donio poskupljenje goriva, a osetan je porast i nekih životnih namirnica, dok visina plata ostaje ista.


Laguna - Bukmarker - Književno veče Vanje Bulića u Kladovu - Knjige o kojima se priča\nKnjiževno veče Vanje Bulića u Kladovu\nUgledni novinar i pisac Vanja Bulić bio je gost biblioteke Centar za kulturu Kladovo u sredu 6. februara. Mnogobrojna publika uživala je u dvosatnom druženju sa svojim gostom, a pored predstavljanja svog poslednjeg romana „Dušanova kletva“, Bulić ih je vodio i kroz vremensku liniju svih svojih književnih izdanja.\nGost književnog druženja podelio je sa okupljenima i svoje uspomene na prethodne boravke u Kladovu. „Drago mi je što sam ponovo u Kladovu, gradu u koji sam u mladosti dolazio kao akcijaš Savezne omladinske radne akcije ’Đerdap’ na Karatašu, a kasnije kao odbojkaš na sportskim pripremama. Danas sam ovde kao gost vaše biblioteke i prijatno sam iznenađen što ovaj mali grad ima česte i kvalitetne kulturne i umetničke programe, što potvrđuje činjenicu da je kultura veoma bitna kao duhovna snaga i stoga ne treba da je zanemarujemo. Biblioteke su u tom smislu pravi lokalni kulturni centri, koji vas okupljaju oko najvrednijih i najlepših segmenata društvenog života“, rekao je Vanja Bulić.


Albanski poslanici sa Vučićem - JUGPRESS\nPostavio: Jugpress 14 Jula, 2020\nPredsednik Srbije Aleksandar Vučić razgovarao je danas sa predstavnicima izborne liste „Albanska demokratska alternativa – Ujedinjena dolina“, saopštila je Služba predsednika Republike za saradnju sa medijima.\n„Predsednik je saslušao njihove predloge, zahteve i potrebe“, saopšteno je 14. jula u Beogradu.\nKonsultacije za formiranje Vlade Srbije počele su u utorak nešto posle 10 sati u Predsedništvu u Beogradu razgovorom Vučića sa Šaipom Kamberijem, liderom liste “Albanska demokratske alternative – Ujedinjena dolina”.\nKamberi je rekao posle razgovora da su predstavnici ove albanske liste Vučiću predali zahteve koje su godinama iznosili pred vladama Srbije.\n“Posebno se radi o integraciji Albanaca u institucije sistema, državne institucije, problemima koji postoje u obrazovanju sa udžbenicima i nepriznavanjem diploma sa Kosova. Zatražili smo da po tom pitanju država nešto preduzme”, izjavio je Kamberi.\nOn je naveo da je zatražena pomoć države za ekonomski nerazvijene opštine u kojima žive Albanci i dodao da će po dobijanju odgovora na sve zahtve razmotriti ponudu da budu deo nove Vlade Srbije.\n“Pozitivan primer je to što je nedavno po Vučićevom nalogu u Bujanovcu i Preševu zaposleno 11 lekara Albanaca. Nadam se da će biti dobre nove političke volje u Beogradu da se sa albanskim predstavnicima razgovara u nivou rešavanja životnih problema”, rekao je Kamberi.\nOn je naveo da su Albanci spremni da razgovaraju i sa budućim mandatarem i predsednikom srpske Vlade i zaključio da bi nacionalni sastav institucija u opštinama trebalo da odgovara strukturi stanovništva koje u njima živi.\nKako se navodi u saopštenju Službe predsednika Republike za saradnju sa medijima, predstavnici albanskih partija govorili su o nameri da se Albanci što više integrišu u institucije države Srbije i neophodnosti ekonomskog napretka, kako juga Srbije tako i cele države.\n„Vučić je sa pažnjom saslušao njihove primedbe na funkcionisanje države i istakao da smo spremni da na različite načine pomognemo razvoju juga Srbije“, dodaje se u saopštenju.\nPredsednik je informisao javnost da će predstavnike albanskih partija u narednih 14 dana obavestiti o daljem toku formiranja Vlade Srbije.\nKako su javile novinske agencije, nakon izjava posle ovog sastanka predsednik Udruženja porodica kidnapovanih i ubijenih na Kosovu Simo Spasić uzvikivao je “Tači, Haradinaj, Ljimaj, Veselji, zločinci!”\nAlbanski poslanik je i u prošlom sazivu Skupštine Srbije podržavao Vladu Srbije .


"Muzika nade": Pokrenuta kampanja za prikupljanje sredstava\n„Muzika nade“: Pokrenuta kampanja za prikupljanje sredstava\nTanjug 4. juna 2019. 16:22\nBEOGRAD – Preko internet stranice www.donacije.rs danas je pokrenuta kampanja u okviru programa „Muzika nade“ sa ciljem da se prikupe sredstva za odlazak talentovanih mladih muzičara na prestižni muzički kamp u Portugalu.\nInicijativu da se petoro najnaderenijih perkusionista, polaznika programa „Muzika nade“, nađe na ovom prestižnom muzičkom događaju i tamo predstavi svoju zemlju, podržale su brojne ličnosti iz sveta muzike i javnog života, kao i ambasadori programa „Muzika nade“.\nNa veoma uspešnom koncertu orkestra i hora „Muzika nade“ 9. maja u Kombank dvorani, povodom svečane proslave Dana Evrope, pored brojnih mladih izvođača različitih uzrasta i nivoa znanja, posebno su se istakla deca iz marginalizovanih društvenih grupa, svojom upornošću, željom za napredkom, samoinicijativnošu, a pre svega raskošnim muzičkim talentom.\nOvakav uspeh je organizaciji „Music Art Project“ (MAP) poslužilo kao podstrek da nastavi da ulaže u njihovu motivaciju i pruži im priliku za dalje napredovanje i usavršavanje.\nKako njihove porodice nisu u mogućnosti da im priušte adekvatan nivo usavršavanja, pored dodatnih časova muzike po „El Sistema“ metodologiji u njihovim školama, MAP ima za cilj da petoro najboljih učenika nagradi i pošalje na muzički kamp u Portugalu.\nOvo iskustvo za njih je, kako ističu predstavnici MAP-a, posebno važno, jer im pruža priliku da stiču znanje i iskustvo od najvećih „El Sistema“ eksperata u Evropi.\nU organizaciji „Music Art Project“ uvereni su da bi odlazak u Portugal za mlade muzičare bio prekretnica u njihovom ličnom, emocionalnom i socijalnom razvoju, a njihovo iskustvo i primer poslužili bi kao inspiracija njihovoj zajednici i drugim učesnicima programa.


Svetski dan borbe protiv raka 4. februar – U laboratoriji ”Hemikal” 15% popust na tumor markere - GEM info\nSvetski dan borbe protiv raka 4. februar – U laboratoriji ”Hemikal” 15% popust na tumor markere\nMeđunarodni dan borbe protiv raka obeležava se 4. februara, a cela ova nedelja posvećena je borbi protiv ove opake bolesti. Tim povodom laboratorija ”Hemikal” Lazarevac je svim pacijentima koji tokom ove nedelje žele da urade tumor markere omogućila popust od 15 odsto.\nSvetski dan borbe protiv raka i ovoga puta posvećen je prevenciji. Postoje velike šanse za izlečenje, ukoliko se rak otkrije na vreme i leči se adekvatno. Svetska zdravstvena organizacija kaže da se između 30 i 50 odsto slučajeva obolevanja od raka može izbeći, ako se izbegavaju faktori rizika i preduzmu se mere prevencije. Rak u Srbiji godišnje odnese oko 20.000 života, dok se istovremeno u proseku dijagnostikuje oko 36.000 novih slučajeva malignih bolesti. Statistički podaci upozoravaju na značaj ranog otkrivanja ove opake bolesti.\nTokom života, jedan od pet muškaraca i jedna od šest žena će oboleti od raka, a jedan od osam muškaraca i jedna od jedanaest žena će umreti od nekog oblika maligne bolesti. U želji da podrži akciju promocije preventivnih pregleda laboratorija ‘’Hamikal’’ tokom ove nedelje odobrava posebne popuste.\nMila Mandić, Laboratorija “Hemikal” Lazarevac\nNajviše ljudi oboleva od raka pluća, dojke i debelog creva i ove tri vrste čine jednu trećinu novoobolelih i umrlih osoba od raka u svetu. Prema najnovijim procenama Svetske zdravstvene organizacije i Međunarodne agencije za istraživanje raka, obolevanje od malignih bolesti u svetu je poraslo na 18,1 miliona ljudi i registrovano je 9,6 miliona smrtnih slučajeva od svih lokalizacija malignih tumora u 2018. godini.


Radio Tivat | Tivat se pridružuje „Crna Gora u ritmu Evrope“\n27 сеп Tivat se pridružuje „Crna Gora u ritmu Evrope“\nPosted at 06:48h in Opština\tby\tweb master\nOpština Tivat se priključuje dječjoj manifestaciji “Crna Gora u ritmu Evrope” svečanim potpisivanjem ugovora, zakazanom za danas u 11 sati u Multimedijalnoj sali Opštine Tivat. Ugovor će potpisati predsjednica opštine dr Snežana Matijević i direktor manifestacije, Igor Karadarević.\nUgovor o aktivnom učešću sa organizatorom danas potpisuje i Opština Kotor.\nManifestacija “Crna Gora u ritmu Evrope” je osmišljena u skladu sa Evropskom poveljom o učešću mladih u životu na opštinskom i regionalnom nivou – Bijelom knjigom EU o mladima, a namjenjena je djeci osnovnih i srednjih škola. Njen cilj je podsticanje, razvijanje, prepoznavanje i očuvanje mladih talenata u Crnoj Gori, promocija interkulturalnosti, tolerancije, ravnopravnosti polova, poštovanje ljudskih prava, različitosti, saradnje i cjeloživotnog učenja.


Danas: Nataša Kandić ponovo kandidovana za Nobelovu nagradu za mir\nBeta 11. februara 2022. 17:30\nInstitut za istraživanje mira u Oslu kandidavao je osnivačicu Fonda za humanitarno pravo Natašu Kandić, osnivačicu Fonda za humanitarno pravo za ovogodišnjiu dobitnicu Nobelove nagrade za mir, preneo je list Danas.\nKako je preneo taj portal, Kandić je drugi put nominovana za Nobela, nakon 2018. godine kada su nju i Fond za humanitarno pravo nominovali predsedavajući Helsinške komisije senator Rodžer Viker i predstavnik u američkom Senatu i potpredsednik Doma za spoljnopolitičke poslove Eliot Engel.\nInstitut za istraživanje mira u Oslu od svog osnivanja 1959. godine kandiduje ličnosti za tu nagradu, koja se svake godine dodeljuje, za razliku od ostalih Nobelovih nagrada, dodeljuje u tom gradu u oktobru mesecu.\nU obrazloženju kandidature se, izmedju ostalog, navodi se da Kandić i Fond za humanitarno pravo „nastavljaju da predvode u naporima u zalaganju da se pronadju nestale osobe i da porodice pronadju pravdu za žrtve“ iz ratova na prostorima bivše Jugoslavije tokom devedesetih godina prošlog veka.\n„Njihov rad je ključan u vremenu kada je mir i stabilnost na Zapadnom Balkanu sve više osporavan nerešenim pitanjima i štetnim akituelnim trendovima“, navodi se u obrazloženju, preneo je Danas.\nInstitut je, osim Nataše Kandić, kandidovao i opozicionu liderku iz Belorusije Svetlanu Tihanovsku, autora i osnivača kampanje „Karavan-e-Mohabbat“ Harša Mandera iz Indije kao i dve nevladine organizacije – „Canvas“ iz Beograda i „Hrdag“ iz SAD.


SAD optužile četiri pripadnika kineske vojske za hakovanje Equifaxa -\nObjavljeno 11-02-2020 ; Autor: Oz_Admin | Komentari su isključeni na SAD optužile četiri pripadnika kineske vojske za hakovanje Equifaxa\nSajber hronika, 11.02.2020, 04:30 AM\nMinistarstvo pravde Sjedinjenih Država objavilo je optužnice protiv četvorice hakera, pripadnika kineske vojske, koji su navodno odgovorni za hakovanje agencije za kreditnu procenu Equifax, i krađu ličnih i finansijskih podataka skoro 150 miliona Amerikanaca.\nNa zajedničkoj konferenciji za štampu, tužilac Vilijam Bar i zamenik direktora FBI Dejvid Bovdič, rekli su za ovaj napad da je najveći slučaj ove vrste koji je ikada otkriven.\nČetvorica optuženih, Vu Zijong, Vang Kian, Ksu Ke i Liju Lej, takođe su optuženi za umešanost u hakovanje i krađu trgovinskih tajni, intelektualne svojine i poverljivih informacija od nekoliko drugih američkih kompanija poslednjih godina.\nU septembru 2017. godine Equifax je otkrio da su osetljivi podaci skoro polovine stanovništva SAD završili u rukama hakera.\nHakeri su kompromitovali servere Equifaxa koristeći kritičnu ranjivost u Apache Struts Web Frameworku koji je kompanija propustila da ispravi čak i kada je bila dostupna ažurirana sigurna verzija softvera.\nNapadači su ukrali imena, datume rođenja, brojeve socijalnog osiguranja i druge lične podatke gotovo polovine američkih građana.\n“Optuženi su preduzeli korake kako bi izbegli da budu otkriveni tokom upada”, navodi se u optužnici. “Preusmerili su saobraćaj preko otprilike 34 servera u gotovo 20 zemalja da bi prikrili svoju pravu lokaciju, koristili su šifrovane komunikacione kanale unutar mreže Equifaxa kako bi se uklopili sa normalnim mrežnim aktivnostima, i svakodnevno su brisali kompresovane fajlove i log fajlove kako bi uklonili tragove o svojoj aktivnosti.”\nZvaničnici Ministarstva pravde rekli su da je FBI započeo ovu istragu pre dve godine sa samo 40 IP adresa koje su bile umešane u napade a koje su dovele agente do ova četiri člana 54. Instituta Narodnooslobodilačke vojske Kine.\nSva četvorica optuženih su u Kini, nedostupni američkim organima gonjenja, a njihova imena dodata su na FBI listu najtraženijih kriminalaca.\nOvo nije prvi put da su SAD optužile kineske obaveštajce zbog hakovanja i sajber špijunaže. 2014. godine objavljene su slične optužnice protiv petorice kineskih vojnih zvaničnika zbog hakovanja i sajber špijunaže protiv nekoliko američkih kompanija.\nPored ovoga, SAD su prošle godine optužile i dva kineska hakera za hakovanje i krađu podataka preko 80 miliona klijenata druge po veličini osiguravajuće kuće, kompanije za zdravstveno osiguranje Anthem.\n« Ne nasedajte na ponude da preuzmete filmove nagrađene Oskarom, iza toga se kriju malveri\nMicrosoft reklamira Edge u Windowsu 10 na račun konkurentskog Firefoxa »


Vučić odgovorio na spekulacije da je tražio da govori na mitropolitovoj sahrani - Sputnjik Srbija\n16:16 02.11.2020 (osveženo 16:26 02.11.2020) Preuzmite kraći link\n"To je bila moja želja i obaveza, da odem i da se poklonim i ništa više", rekao je Vučić i demantovao pisanje pojedinih medija da je tražio da govori na sahrani mitropolita.\nIstiče da "kada se Srbi oko groba ne bi potukli, neko bi se čudo dogodilo" i dodao da još ne pamti u našoj istoriji da smo to uspeli da izbegnemo.\n"Ja sam to pokušao, a postao sam meta", istakao je predsednik.\n"Naravno da nisam tražio da govorim, jer nije bilo ni mesto, ni vreme da ja govorim, imao je mnogo bližih ljudi", rekao je Vučić.\nUveren je, kaže, da je njegov odlazak u Podgoricu mnoge iznenadio i da zbog toga nisu bili "naročito srećni i zadovoljni", ali su svi, kaže, bili ljubazni.\nPoslednji razgovor s Amfilohijem bio drugačiji\n"Mitropolit Amfilohije mi je rekao da mnogo bolje razume moju poziciju i poziciju Srbije nego sto je razumeo ranije. Nisam bio sam, imam i svedoke", rekao je Vučić.\n"To smo znali i do sada. Uspevali smo da nekako da štitimo naše državne i nacionalne interese i da nam ekonomija napreduje najbrže u Evropi", rekao je Vučić.


Oslikavanje podzemnog prolaza u Novom Beogradu - Dan u Beogradu\nNaslovna » BG svaštara » Oslikavanje podzemnog prolaza u Novom Beogradu\nOslikavanje podzemnog prolaza u Novom Beogradu\nAh Neša 25. juni 2012. BG svaštara Postavite komentar\nU sredu i četvrtak, 27. i 28. juna, grupa „IDE“ u saradnji sa grafiti crtačima Super Timorom i Lortekom, po treći put sprovodi akciju oslikavanja podzemnih prolaza u Beogradu u okviru projekta „Rapresent“. Ovog puta oslikava se podzemni prolaz ispod Ulice Jurija Gagarina u Bloku 44.\nProjekat „Rapresent“ je umetnički projekat u javnom prostoru koji se realizuje u saradnji sa lokalnom zajednicom i usmeren je ka edukaciji, animiranju i osposobljavanju mladih iz lokalne zajednice za aktivno delovanje i uključivanje u proces revitalizacije javnih prostora u stambenim naseljima Beograda.\nU periodu od 18. do 21. juna, održane su pripremne radionice u prostorijama Novobeogradske kulturne mreže, na kojima su učesnici u projektu, mladi grafiti crtači uzrasta od 14 do 20 godina, izneli ideje, predstavili svoje radove i pripremili skice za izradu budućeg zajedničkog murala. Voditelji radionica, iskusni i afirmisani grafiti umetnici, Lortek i Super Timor, preneli su mladim crtačima svoja iskustva u organizovanju sličnih akcija, skrenuli pažnju na značaj međusobnog povezivanja i upoznali sa odgovornostima koje nosi umetnička intervencija u javnom prostoru.\nOsnovni cilj projekta „Rapresent“ je da se obezbedi mesto za kreativno izražavanje mladih ljudi tako što bi se podzemi prolaz u predgrađu pretvorio u svojstvenu grafiti galeriju. Sa jedne strane, na ovaj način bi se ovaj zapušteni javni prostor transformisao u mesto integracije lokalne zajednice, a sa druge strane mladima bi se dala prilika da razviju odgovornost za svoje neposredno okruženje tako što im omogućava da se kreativno izraze.\nProjekat „Rapresent“ predstavlja nastavak slične akcije realizovane u oktobru 2008. godine, pokrenute na incijativu tragično preminulog grafiti umetnika, beskučnika i dečaka ulice, Bojana Radanova Representa, kome je ceo projekat i posvećen. (danubeogradu.rs)\nTagovibg svaštara blok 44 dub grafiti novi beograd. grupa ide\nPrethodni British Airways: Avionom kroz London\nSledeći Hitne mere za povećanje bezbednosti posetilaca Ade Ciganlije


Source - Kvalitativna istrazivanja\nIstraživanja ovog tipa se baziraju na malom broju ispitanika, participanata, koji poseduju karakteristike važne za temu istraživanja, jer oni predstavljaju esenciju mnogo veće ciljne grupe ispitanika. Učesnici ovih istraživanja se biraju iz populacije na osnovu selekcionih upitnika koji sadrže pitanja vezana za temu istraživanja.\nGrupne diskusije (Focus Group Disccusions /FGD)\nGrupne diskusije su najčešći metod prikupljanja podataka u kvalitativnim istraživanjima. Njihova osnovna prednost u odnosu na druge istraživacke metode je mogućnost primene različitih projektivnih i podsticajnih tehnika, koje obezbeđuju dublji uvid u ponašanja, motivaciju i odlučivanja ispitanika. Često se rezultati grupne diskusije koriste kao inicijalna faza terenskog istraživanja za prikupljanje potrebnih informacija pri kreiranju upitnika. Osoba koja vodi grupnu diskusiju zove se moderator i ima ulogu da vodi i oblikuje diskusiju kako bi ona imala svoj tok vezan za temu istraživanja.\nDubinski intervju (In Depth Interview / IDI)\nDubinski intervju je metod koji podrazumeva razgovor intervjuera i jednog ispitanika. Na ovakav način se vrše istraživanja koja omogućavaju dublji uvid u određeni problem koji se ispituje jer je ispitaniku omogućeno da detaljnije izrazi svoje mišljenje bez uticaja od strane grupe. Kod ovih istraživanja se velika pažnja treba obratiti prilikom izbora ispitanika.\nPrednosti ovakvih istraživanja se ogledaju u vlikoj količini informacija koja se dobije u kratkom vremenskom roku i uz male troškove. Sa druge strane, diskusije mogu da veoma različito utiču na pojedine ispitanike, od toga da ih podstiču na raspravu do potpunog odbijanja učestvovanja u diskusiji. Analiza i izveštaj koji se na osnovu ovih istraživanja dobijaju, svakako uključuju i ovakve pojedinosti kao relevantne pokazatelje.


NIVEA Shop u Beogradu - Domino Magazin\nNaslovna PopArt Dizajn NIVEA Shop u Beogradu\nNIVEA je nedavno predstavila domaćoj javnosti novi koncept NIVEA Shop-a u Knez Mihajlovoj ulici. U saradnji sa Remiks studiom i arhitektom Majom Lalić i saradnicima Aleksandrom Spasojevićem i Ivanom Ibraimov, kreirano je mesto jedinstveno po svom konceptu, interaktivni centar koji nudi više od prodavnice i predstavlja mesto susreta i razgovora između NIVEA eksperata za negu kože i svakodnevnih posetilaca.\nIdeja projekta da novi NIVEA prostor diše u ritmu svakodnevnog urbanog života čitljiva je već sa ulice zahvaljujući velikom izlogu bez ramova koji ukida sve vizuelne prepreke između javnog gradskog prostora i same radnje. Pored kupovine NIVEA prozvoda u netipičnom ambijentu u kome ne postoje ni fizičke barijere između osoblja i posetilaca, ovde možete svratiti da se osvežite, probate nove proizvode i dobijete savet o nezi kože. Posebnost novom konceptu daje donja etaža koja pruža svakodnevno utočište od stresa i predstavlja adresu na kojoj možete besplatno dobiti analizu tipa kože i dobiti stručni savet kako da je negujete. NIVEA, kao brend kojem se najviše veruje, lojalnim potrošačima će ponuditi i više od toga – kroz poseban program moći će da ostvare dodatne benefite.\nPrethodni članakRazvod, da ili ne\nSledeći članakAndaluzijski gulaš


"ZAUSTAVITE RAT PROTIV DECE" Podgoričani protestovali protiv ubijanja u Siriji\nFoto: Edin Hadžihasić/Klix.ba / Promo\nIspred kancelarije Ujedinjenih nacija u Podgorici danas je održan protest sa kog su okupljeni zatražili da se što hitnije zaustavi ubijanje civila i rat u Siriji, preneli su crnogorski mediji.\nMitnig podrške u Sarajevu\nKako navodi RTCG, na protestu se okupilo oko stotinu građana.\nProtest je održan u organizaciji Gradjanske alijanse pod sloganom "Dosta ubijanju civila u Siriji".\nOkupljeni građani su nosili su transparente sa natpisima "Spasite Alepo", "Zaustavite rat protiv dece" ispisanih na engleskom jeziku.\nOkupljeni su poručili da velike sile treba što hitnije da se uključe u rešavanje konflikta u Siriji kako bi se zaustavilo stradanje civila, posebno dece.\nU Sarajevu je juče održan sličan skup pod nazivom "Sarajevo - metropolama sveta za Alepo i Siriju".


Tokom praznika u Srbiji više od 9000 prekršaja - Aktuelnosti US\nZamenik načelnika Uprave saobraćajne policije Boban Milinković kaže za RTS da je za tri dana praznika zabeleženo više od 9000 prekršaja, a više od 900 vozača je vozilo pod dejstvom alkohola. Čak 26 vozača isključeno je iz saobraćaja zbog vožnje pod dejstvom psihoaktivnih supstanci.\n“Saobraćajna policija od petka pojačano kontroliše saobraćaj, za prva tri dana zabeleženo je preko 9000 prekršaja, više od 900 vozača je isključeno iz saobraćaja zbog alkohola, 220 vozača zadržano je na trežnjenju. Zabeleženo je 35 nasilničkih vožnji, od toga je 30 vozača bilo pod dejstvom alkohola, pet prekršaja otkrili su presretači. Iz saobraćaja je isključeno 26 vozača koji su vozili pod dejstvom psihoaktivnih supstanci”, naveo je Milinković.\n“On je zadržan 12 sati, pozvana je supruga da preuzme dete. Kazna je 100–120.000, osam meseci zabrane upravljanja vozilom, 14 kaznenih poena. Kazna nije bitna u odnosu na ono što je moglo da se desi, to je strašno”, naglasio je zamenik načelnika Uprave saobraćajne policije.\n“Ne može policija biti na 100 metara, apel je da ako ste pili, sačekate sutradan ili nađite treznog vozača da vas vozi, ogroman je broj alkoholisanih za volanom”, naveo je Milinković.\nDodao je da je u Nišu nastradao pešak, star 74 godine, kog je na prelazu udario motociklista. I motociklista, koji nije nosio kacigu, zadobio je povrede opasne po život.\nTags: alkoholkazneNasilnicka voznjapolicijaPrazniciSaobraćajSaobracajni prekrsajiSrbija


Čileanci optuženi da su zbog prostitutki prekršili kovid protokol – ASinfo Portal\nFudbalska reprezentacija Čilea nalazi se u velikoj nevolji na Kopa Americi nakon što su sedmorica fudbalera optužena za kršenje kovid protokola.\nPrema tamošnjim medijima, na velikoj zabavi u “Grand Hotel Odara”, na kojoj su prisustvovale prostitutke, prisustvovali su Arturo Vidal, Geri Medel, Pablo Aranguiz, Eduardo Vargas, Žean Menezes, Pablo Galdameš i Giljermo Maripan.\nMartin Lasarte, tehnički direktor reprezentacije Čilea, najavio je žestoke kazne za igrače kojima prijeti i izbacivanje iz tima, dok mediji navode kako će i sam Lasarte tokom dana ponuditi ostavku zbog ovog ozbiljnog incidenta.\nInače, ovo je drugi incident na Kopa Americi u kom učestvuju Vidal i Medel. Pomenuti dvojac je već bio kažnjavan sa po 30.000 dolara jer “su prošvercali” frizera u kamp i tako prekršili strogo Kovid pravilo.\nČileanska reprezentacija će večeras od 23 sata igrati utakmicu 3. kola protiv Urugvaja. Vidal, Medel i društvo su nakon dva odigrana susreta na četiri osvojena boda, pobijedili su Boliviju (1:0) i remizirali sa Argentinom (1:1).\n“Monstruozni” Dončić srušio Argentinu, malo mu falilo za rekord OI


SO Ulcinj - Lajme nga Ulqini\nHitna sjednica SO Ulcinj zbog optužbi za pronevjeru\nŠef ulcinjskog DPS-a Ljuiđ Škrelja naložio je predsjedniku mjesnog odbora koji pokriva Novu Mahalu i Bijelu Goru Muhamedu Spuži da hitno sazove novu sjednicu na kojoj će biti raspravljano o zaključcima tog odbora, nakon što su na prethodnom sastanku iznijete tvrdnje da je lokalna vlast, na čelu sa Gzimom Hajdinagom (DUA) pronevjerila skoro milion eura. Funkcioner ulcinjskog DPS-a Ilmija Derviši je nedavno na tom sastanku optužio izvršnu vlast, u kojoj sa DUA i PDP učestvuje i DPS, da je na osnovu ugovora o djelu sa trećim... Vazhdo\nMarch 23, 2011 :: news :: Komente (5)\nTags: Ilmija Derviši, Lui? Škrelja, Opština ulcinj, Predsjednik Parlamenta opstine Ulcinj-Luidj Skrelja] Šef ulcinjskog DPS-a Ljui? Škrelja, SO Ulcinj, ulcinj\nUlcinj: Svim sredstvima ?e braniti maslinjake\nBivši vlasnici maslina iz ulcinja ne?e budu?em zakupcu valdanosa dozvoliti gradnju na tom podru?ju Podgorica, 1. juna – Ne?emo dozvoliti budu?em zakupcu da na našoj imovini u Valdanosu bilo šta gradi. Svim civilizovanim sredstvima brani?emo 93 hektara maslinjaka koji su nam na silu oduzeti davne 1997. godine, a kojima kroz tender za privatizaciju Valdanosa prijeti totalno uništenje. To su danas na pres konferenciji saopštili predstavnici Udruženja za vra?anje i zaštitu privatne svojine – Odbora bivših vlasnika maslina.... Vazhdo\nJune 2, 2009 :: news :: Comments Off on Ulcinj: Svim sredstvima ?e braniti maslinjake\nTags: ambasade zemalja, Batko ?akonovi? predsjednik ovog Udruženja, bivših vlasnika maslinjaka u Valdanosu., Crnogorska Vlada, Džefri ?apuni., firma Kubus Luks, Mustava ?apuni, postupak pred Me?unarodnim sudom u Strazburu, predsjednik Udruženja ?akonovi?, rgnaizacije FAO, Skupštini Crne Gore, SO Ulcinj, Ulcinjski ?elnici


RTS :: Britanski profesor tvrdi da je pronašao Isusovu kuću\nZanimljivosti Britanski profesor tvrdi da je pronašao Isusovu kuću\nutorak, 24. nov 2020, 13:00 -> 15:48\nIzvor: RTS, CBS News\nProfesor arheologije i istorije na Univerzitetu Reding Ken Dark predstavio je dokaze da je dobro očuvana drevna kuća u Nazaretu zapravo dom u kojem je odrastao Isus.\nKuća potiče iz prvog veka i sada je koristi sestrinstvo manastira u Nazaretu. U 19. veku je prvi put identifikovana kao dom u kojem je odrastao Isus Hrist sa Josifom i Marijom, ali je ta teorija odbačena 30-ih godina prošlog veka.\nDark, međutim, tvrdi suprotno i za to ima dokaze koje je prikupio tokom 14 godina proučavanja lokaliteta.\nNeki delovi prvobitne građevine i dalje stoje, poput kamenog stepeništa. Kada je sagrađena, verovatno je imala nekoliko prostorija za život i skladištenje u dvorištu, kao i krovnu terasu.\nBritanski profesor utvrdio je da lokalno stanovništvo još od 380-ih godina veruje da je to bio Isusov dom. Njegova analiza takođe je potvrdila da kuća potiče iz prvog veka i da je jedini takav lokalitet u mestu.\nArheološka istraga dalje je utvrdila da je dvospratna kuća napravljena izuzetno spretno i vešto uz poznavanje obrade kamena, što je u skladu sa time da je napravio i u njoj živeo tekton – opis Josifove profesije u jevanđeljima, koji označava da on nije bio samo stolar, već i kamenorezac i graditelj.\nDark je otkrio i da je crkva u pećini ukrašena mozaicima napravljena pored ostataka kuće u četvrtom veku. U petom veku, crkva je napravljena preko kuće i crkve u pećini i u to vreme je bila najveća u Nazaretu.\nCrkva je bila ukrašena mermerom i veoma složenim mozaicima koji se podudaraju sa opisima iz 7. veka o velikoj vizantijskoj crkvi za koju je rečeno da je napravljena na lokalitetu Isusove kuće i bila važno odredište hodočasnika.\nOtkrivena domorodačka tvrđava koju su Rusi srušili kada su zavladali Aljaskom


05.05.2019 u 14:55\nSve je više državljana Evropske unije koji nude fiktivan brak državljanima Srbije, a najčešće se prodaje potpis na venčanom listu Nemačke i Švajcarske. Međutim, advokati upozoravaju da se iza mnogih oglasa u kojima se nude ovakvi brakovi krije velika prevara, prenosi Tanjug. Kako je rekao advokat Željko Simić, za fiktivne brakove se u ovim državama plaće i do 30.000 evra, ali zbog rigoroznih kontrola u ovim državama, lažni supružnici moraju pet godina da provedu u braku.„Supružnici se ispituju bukvalno u sitna crevca. Postavljaju im se unakrsna pitanja, od toga koju muziku najviše vole do detalja o zajedničkim putovanjima i poklonima koje jedno drugom daruju. Takve kontrole su nenajavljene i mogu da budu česte”, rekao je za „Alo” Simić. On upozorava da iza velikog broja oglasa\nStari dvor spreman za nove mladence\n„Svadba za maštanje”, kolektivno venčanje prvi put je održano u jeku NATO bombardovanja, u aprilu 1999. godine. Sasvim tiho i bez mnogo buke i domaće medijske pompe, više kao simbol bunta i prkosa zbog situacije u zemlji, dvadeset parova odlučilo je da u istom danu i u jednom glasu izgovori zajedničko „da”. Slika mladosti i lepote, dugačke kolone u „belom” koja...\n20.03.2008 u 23:59\nMasaža, umesto šoljica za kafu\nPred matičare u Srbiji najčešće staju muškarci od 29 godina i žene sa 26 godina. Prema najnovijim podacima Republičkog zavoda za statistiku, u toku prošle godine venčalo se oko 40.000 parova koji ove godine prvi put slave Mladence. Običaj je da na taj dan mladi supružnici u svom domu primaju goste koji im donose poklone i tako pomažu „da stanu na noge” i uspešno započnu bračni...


Potpredsjednik EHF-a Predrag Bošković posjetio Savez\nPotpredsjednik EHF-a Predrag Bošković posjetio Rukometni savez Crne Gore.\nPotpredsjednik Evropske rukometne federacije (EHF) Predrag Bošković posjetio je Rukometni savez Crne Gore, gdje je razgovarao sa predsjednikom Petrom Kapisodom.\nTeme sastanka bile su dosadašnja saradnja Saveza sa EHF-om, koja je nedavno rezultirala i vrijednom donacijom „evropske kuće rukometa“ u vidu specijalne „Gerflor“ podloge, kao i opreme za mini rukomet, te planovi za naredni period, u kome će najveća pažnja biti usmjerena na Evropsko prvenstvo za rukometašice 2022. godine, a čiji će jedan od tri domaćina, biti i naša država.\nPetar Kapisoda, predsjednik Rukometnog saveza Crne Gore\nZadovoljstvo mi je da u ime Rukometnog saveza Crne Gore i svoje ime pozdravim drugog čovjeka „evropske kuće rukometa“. Ovo je zvaničan, ali i prijateljski susret, jer brojni primjeri pokazuju da je naš Savez u protekle četiri godine otkako je g-din Bošković izabran za potpredsjednika EHF-a, uvijek imao značajnu i nesebičnu podršku za sve aktivnosti i predloge. Današnji sastanak samo je jedan u nizu, jer je naša komunikacija gotovo svakodnevna, a razgovarali smo o tri značajne teme.\nOvo je naime, bila prilika da se Savez zahvali EHF-a za podršku u vidu donacije „Gerflor“ podloge i opreme za mini rukomet, te da se razgovara o Evropskom prvenstvu za rukometašice 2022. godine, a čiji će jedan od tri domaćina, biti i naša država. To je najveći rukometni događaj koji će biti održan u Crnoj Gori, zbog čega je Savez već krenuo sa predanim radom na pripremi organizacije, kako bi opravdali ukazano povjerenje, kao i svaki put do sada kada smo bili domaćini međunarodnih takmičenja za mlađe kategorije.\nJoš jednom koristim priliku da istaknem izuzetnu saradnju koju imamo sa EHF-om, uvjeren da će ona biti dodatno unaprijeđena u narednom periodu.\nPredrag Bošković, potpredsjednik Evropske rukometne federacije\nZa Evropsku rukometnu federaciju je kvalitetna i sadržajna komunikacija sa svim članicama od izuzetnog značaja. Kada tome dodam da je Rukometni savez Crne Gore ostvario značajne rezultate na planu razvoja i afirmacije rukometa u okviru države, te da predstavlja nacionalnu federaciju sa kojom EHF ima odličnu saradnju na ostvarivanju naših zajedničkih ciljeva, onda ova posjeta dobija dodatni značaj i čini me posebno zadovoljnim.\nRad i aktivnosti koje u kontinuitetu realizuje Rukometni savez Crne Gore mogu da ocijenim i iz ugla nekadašnjeg predsjednika „crnogorske kuće rukometa“, ali i kao potpredsjednik EHF-a. Bez obzira na to iz kojeg ugla gledao, utisak je isti - svi zaposleni u kancelariji saveza, preko klubova do službenih lica, ulažu maksimalne napored dajući doprinos razvoju rukometa u svim centrima naše države. Posebno ističem reprezentativne selekcije sa čijim rezultatima se, s obzirom na to koliko malu bazu ima Crna Gora, sa poštovanjem odnosi cjelokupan rukometni svijet.\nOvaj sastanak samo je nastavak naše kontinuirane saradnje, a želim da naglasim da će zbog svih ostvarenja u proteklom periodu, Rukometni savez Crne Gore uvijek dobiti podršku za sve inicijative i upite upućene EHF-u koji će doprinijeti daljoj afirmaciji rukometa u Crnoj Gori i očuvanju značajne pozicije koju u rukometnom svijetu imaju reprezentativne selekcije.\nLovćen nastavio seriju, Berane savladalo Budvansku rivijeru "Lavice" se u Podgorici pripremaju za Evropsko prvenstvo "Crna Gora ima potencijal, ponosan sam imenovanjem za selektora" "Lavice" počele pripreme za Evropsko prvenstvo Kim Rasmusen novi selektor reprezentacije Crne Gore Danska Vlada dala saglasnost za održavanje Evropskog prvenstva Per Johanson razriješen dužnosti selektora Prikaži sve...


ZVEZDA U DANSKOJ, PARTIZAN ČEKA GENT: Večiti za nokaut fazu i evropsko proleće\nZVEZDA U DANSKOJ, PARTIZAN ČEKA GENT: Večiti za nokaut fazu i evropsko proleće\nAutor: Glas Javnosti 21.10.2021. u 10:11\nFudbaleri Crvene zvezde i Partizana igraju večeras mečeve trećeg kola evropskih takmičenja. U Ligi Evrope srpski šampion od 18.45 gostuje Mitilendu u Danskoj. Eventualnom pobeda skoro da bi bila potvrda nokaut faze.\nDejan Stanković će ponovo imati velikih problema, jer neće moći da računa na trojicu fudbalera.\n"Idemo bez Pavkova, Kataija i Živkovića, a Dioni ide sa nama, uprkos tome što je iza njega samo jedan trening sa timom obe nedelje. Ne tražimo izgovore i svi momci koji budu izašli na teren pružiće maksimum. Dobro smo otvorili grupnu fazu, nema razloga da ne nastavimo tako. Biće teško jer je preko puta nas ekipa koja je brza, jaka, mlada i sa željom da se nadmeće, nadigrava i takmiči", rekao je Stanković.\nKATAI I JOŠ DVOJICA NE IDU U DANSKU: Zvezda ima problema pred Midtjiland, ali nema predaje (VIDEO)\nMeč Midtjilend – Crvena zvezda na programu je od 18 sati i 45 minuta.\nPosle Zvezde na teren će Partizan, koji u Ligi konferencija od 21.00 u Humskoj dočekuje belgijski Gent.\nStatistika kaže – Partizan u dosadašnjih osam evropskih duela protiv pet belgijskih klubova nikada nije pobedio.\nSVI U NAPAD: Stanojević najavljuje ofanzivni Partizan protiv Genta (VIDEO)\nIma tri remija i pet poraza, ali i posebno veče u Briselu 2010. godine kada je tim sa Aleksandrom Stanojevićem na klupi izborio plasman u Ligu šampiona.\nOve sezone, crno-beli su pobedama protiv Anortozisa na Kipru i Flore u Beogradu sjajno počeli ovogodišnju Ligu konferencija.\n"Imamo odlučujuću utakmicu, jednu od odlučujućih za prolaz i proleće u Evropi. Igramo protiv ekipe koja je drektan konkurent za prvu poziciji. Naredne dve utakmice će mnogo toga odlučiti. Spremni smo, motivisani. Zdravstvena situacija je dobra, Jović se opravio, neće biti u konkurenciji, ali trenira. Željno čekamo utakmicu", rekao je Stanojević.\nliga evropefk partizanfk crvena zvezdaliga konferencija


Pančevac, novi asfalt staro lice\nPančevac – novi asfalt, staro lice\n27. septembra 2012. 26. oktobra 2013.\nŽitelji naselja sa leve obale Beograda koji imaju potrebu da svakodnevno ili barem jednom nedeljno prelaze most, su sigurno primetili da je zamenjen habajući sloj asfalta na Pančevačkom mostu – naš „Pančevac“.\nRadovi su započeti 15. septembra, po planu je već trebalo biti završeno, naravno uvek se neka kiša ispreči pa se rok probije, ali za koji dan će sigurno biti završena oba kolovoza.\nPrvo je asfaltiran kolovoz u pravacu ka gradu, dok se upravo radi kolovoz na pravcu iz grada. Mašine bi trebali samo da prebace i nastave sa zamenom habajućeg sloja asfalta i na Zrenjaninskom putu, koji sve više podseća na kaldrmu.\nOno što mora da se pohvali, to su radovi koji nisu stvarali gužvu i remetili funkcionisanje saobraćaja, jer su se svi radovi odvijali noću, od 22 časa uveče do 5 časova ujutru, kad je fluktuacija ljudi i tranzita najmanja.\nNovi asfalt, staro lice\nMalo zamaži, premaži, presvuci i nalickaj most, koji je u totalnom raspadu. Svesni ili ne, kad bi vršili test opterećenja, isti bi ODMAH zatvorili jer je nebezbedan i opasan po život.\nMeđutim, mi stanovnici leve obale Beograda smo prinuđeni da koristimo isti, dok “Kinez” ne bude gotov.\nDo tada, sa tri prsta se prekrsti kad most prelaziš ti, moli Boga svoga da ne bude probijanje roka „Kineskog mosta“.\nMoste naš, koji si iznad Dunava,\nda se svetli asfalt Tvoj,\nda dođe rekonstrukcija Tvoja,\nda bude stabilnost Tvoja\ni na njemu kao na zemlji.\nOTVORENA RASKRSNICA ZA KOJU SMO LOBIRALI\nRaskrnica kod osnovne škole Stevan Sremac, o kojoj smo već pisali je otvorena za saobraćaj. Linija 104 javnog prevoza saobraća standarnom rutom. Nećemo da preudiciramo da samo mi najzaslužniji, ali smo svakodnevno kontaktirali nadležne službe.\nPančevački most čeka rušenje i izgradnja prilaznih konstrukcija\n27. septembra 2012. u 21:47\nJel to izvadise onog mamuta 🙂 🙂 🙂 🙂\n28. septembra 2012. u 18:43\nNe, ne, mamut je zatrpan, ne isplati se Srbinu da kopa po istoriji.\nBSK na Banovom brdu traži prolaz u osminu finala\nVišak đubreta ili manjak kontejnera?!\nPrema saopštenju koje je izdalo Odeljenje za svetlosnu signalizaciju i


PU Trebinje: Stanje bezbjednosti zadovoljavajuće - Top Portal\nNaslovnica Vijesti Hercegovina PU Trebinje: Stanje bezbjednosti zadovoljavajuće\nStanje bezbjednosti na području koje operativno pokriva PU Trebinje u januaru ove godine je zadovoljavajuće, ocijenio je Siniša Laketa, načelnik ove uprave.\n“Iako je januar praznični mjesec, sve je prošlo dobro, zahvaljujući odgovornosti građana prije svega. Ove godine je evidentirano 12% manje slučajeva narušavanja javnog reda i mira u odnosu na januar prošle godine”, kazao je Laketa.\nOn se osvrnuo na aktivnosti koje ovih dana provode policijski službenici PU Trebinje.\n“Radi se o redovnim aktivnostima radi spriječavanja kriminaliteta. Već smo u par ovih dana riješili neke slučajeve”, kazao je on i dodao da će se aktivnosti nastaviti i u narednom periodu.\nZahvaljujući radu policije, preventivno i represivno, stanje je zadovoljavajuće – dodao je Petar Kozjak, načelnik Sektora policije.\n“U januaru je evidentirano 26 saobraćajnih nezgoda od kojih osam sa lakše povrijeđenim licima. Broj nezgoda sa materijalnom štetom je 18. Ni u ovom, ni u uporednom periodu nije bilo saobraćajnih nezgoda sa poginulim ili teško povrijeđenim licima”, objasnio je Kozjak.\nO kriminalitetu je govorio Velibor Vukoje, načelnik Sektora za kriminalitet i droge koji je istakao da je u posmatranom mjesecu PU Trebinje evidentirala 24 krivična djela, što je više za pet u odnosu na prethodni period.\nPrethodni članakRezultati izbora za Skupštinu opštine Srebrenica\nNaredni članakBolje zdravstveno stanje vladike Atanasija